text:
Si impensisi dal poete France Prešeren, che al veve ancje un leam cu la nestre regjon
Ogni an, ai 8 di Fevrâr, chest an di sabide, in Slovenie si memoree la zornade de culture slovene, il «Prešernov dan», ven a stâi la zornade li che si impensisi dal poete France Prešeren, che al murì juste in chê dì, tal 1849. Inte Republiche di Slovenie in cheste dì no si lavore.
Di passe 30 agns, ai 8 di Fevrâr, su la place che a Lubiane e à cjapât il so non – Prešernov trg -, si da adun une sdrume di int, par scoltâ atôrs che a declamin i viers plui innomenâts dal poete.
Simpri ai 8 di Fevrâr, te principâl manifestazion culturâl uficiâl, la Republiche di Slovenie e conferìs i premis «Prešernove nagrade» pai risultâts pui impuartants a nivel artistic.
France Prešeren al nassè ai 3 di Dicembar dal 1800 intune famee di contadins a Vrba, te regjon slovene che si clame Gorenjska. La mari e varès vût gust che il fi al deventàs predi ma, dopo i studis a Lubiane, tal 1822 si iscrivè ae facoltât di leç a Viene, ancje se la famee no jere contente. Sîs agns dopo, al finì i studis e al cjatà lavôr a Lubiane tant che praticant avocat. Al passà l’esam par deventâ avocat, ma cundut che al fasè plui voltis domande par podê esercitâ la profession in autonomie, lis autoritâts austriachis a refudarin plui voltis lis sôs domandis, parcè che a pensavin che al fos une persone suspiete di un pont di viste politic, par vie de sô libertât di pinsîr.
Dopo de muart dai amîs Andrej Smole e Matija Čop e par vie dal matrimoni di Julija Primic, che lu veve fat inamorâ ma po e veve maridât un altri, al le in crisi e al tacà a bevi. Tal 1846 a aprovarin la sô domande par vierzi un studi di avocat a Cragn, ma doi agns dopo si inmalà di cirosi. Al murì joibe ai 8 di Fevrâr dal 1849.
O podìn lei lis sôs poesiis miôr te publicazion «Poezije» («Poesiis», 1847). Ancje l’imni de Slovenie, «Zdravljica», al è in veretât une sô poesie, che al scrivè tal 1844.
Il poete France al è une vore cognossût, ma nol è invezit masse cognossût il fat che ancje la nestre regjon e à un leam cun lui. Inte Valcjanâl, a Valbrune, al è soterât un dai siei siet fradis, il predi Jurij Prešeren, nassût a Vrba ai 29 di Març dal 1805 e muart a Valbrune ai 7 di Otubar dal 1868. In chê volte, tal paîs – che si cjatave te zone bilengâl de Carinzie – si fevelave massime il dialet sloven e al coventave un plevan che al fevelàs ancje sloven.
In dì di vuê a son tancj i turiscj slovens che si fermin a Valbrune dome par lâ a viodi la lapide di marmul di Jurij Prešeren, a man drete de puarte par jentrâ te glesie dal paîs. ❚


c: text/html

text:
La agane tal borc
La setemane passade si è rote la machine di lavâ a cjase mê. Inalore o soi lât di buinore ae lavandarie par netâ i vistîts.
Cuant che o soi rivât al jere ancjemò scûr parcè che di Invier il soreli al jes plui tart.
Il negozi al jere cuasi vueit, a jerin dome un impleât daûr il banc e une zovine femine masse biele.
Cuant che o soi jentrât le ai saludade, ma jê no mi à rispuindût, e à tirât dilunc a sistemâ la blancjarie. O ai pensât che e veve un frut parcè che e veve tantis maiutis piçulis.
O soi lât dongje l´impleât par domandâ a lui trop al costave il servizi.
Fevelant cun lui o ai ancje comentât che e jere bielonone la morute che e sistemave i siei vistîts.
Mi à rispuindût perplès che no jere nissune femine te stanzie.
Inalore o ai cirût dapardut e no ai viodût nuie, dome i rais dal soreli sui veri de puarte parcè che al scomençave a cricâ il dì.
Augusto Bornancin
#1118
Secjarie
Chê gnot al è lât ae rive dal flum. Al voleve cognossi sô mari che e jere muarte chel dì che al jere nassût. E fo une fantate bielisime.
Le veve spietade par cinc oris, però al à viodût dome un grum di feminis lontanis sot de lune. A vevin vistîts neris, cjavei luncs e a cjaminavin cun sarpints ator lis gjambis. Cjalantsi une a chê altre, a lerin fûr disperadis, a berlavin cun lis mans parsore il cjâf.
Cence aghe, il flum no fâs aganis bielis.
Chest Invier, cun chê secjarie che e puarte “La niña”, nol à rivât a cognossi la muse di sô mari, chê muse che al veve viodût dome intune fotografie.
Maria Veronica Moscufo
#1119
(Il flum Paraná -il secont di Americhe- che al bagne la sô citât San Nicolás, chest an al à rivât ae sô cuote plui basse in cuarante agns. Une tragjedie ambientâl par efiet de “La niña” che e puarte secjarie tal estrem plui a sud de Americhe.)

robotstxt: allowed

filter: keep


text:
Mernic: glesie
Home Trois Troi Furlan Tierce tape Mernic Foto 1
Cormons - Castelmonte
Località attraversate
Il paîs cu la sô glesie al è dongje dal confin cu la Slovenie, imerzude tra boscs e vignâi che a conferissin ae secuence continue di clevis une dolcece che e pues dome cjapâ e inmagâ.
Steme comunâl
di Dolegne dal Cuei
Cormons - Castelmonte
Località attraversate
Steme comunâl
di Dolegne dal Cuei
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
URSULE
Ta famee di Ane, une femine usade a comandà e a tignì duc in rie, e vif so gneze Lussie, restade orfane di frute e par chist tirade su di so agne. E ben, par Ane il cruci plui grant e l’è chel di maridà so gneze, che, puare, e iè ance un poc in là cui ains.
Ma l’omp che à di ciolile no à di vè masse morbin, no à di fà ze che à voe e soredut no à di vignì donge juste pa robe! Che po’ e sares la robe da agne!
A risolvi un tic la situazion e rivarà Ursule, une buine femine che però la int e crot strie e che prime cun une pozion e dopo cun une preiere e fasarà capì a siore Ane di molà il vues e di lassà che so gneze si marididi cul so biel Bepo, un bandar che varà di paià pegno in cambio da man di Lussie!
I DOI AMANS E LA CJAVALE
In ta famee di Toni, invezit, la comedie e sarà che tra Anita, so fie, e un spasimant un tic gnogno di non Sergio.
Il zovin, che par dì la veretat non l’è propit tant zovin e a l’à pore di restà vedran, si presente in ciase di Toni cun chè di conquistà Anita, une biele frutate che no viot l’ore di iessi cortegiade.
Toni però, che oltre a vè buteghe e comercie ance in ciavai, e pense che Sergio e sedi vignut par comprà une ciavale che, par disgrazie di duc, si clame Anita, come so fie.
Eco che l’equivoco e dominarà dute la sene; il pari e fevelarà di Anita, la ciavale, cun tant di difiez e di vizis e il zovin e pensarà a Anita, la fie, preocupat pai difiez e pai vizis tiraz fur dal pari. Ciòh, no l’è mica sempliz partà in ciase une che tache a ripà ance biel che duar! Se tu ses masse donge tal iet tu riscis di restà impotent!
A le fin, però, lis robis e laran a puest e, come in t’une comedie che si rispeti, l’amor e mandarà vie lis incomprensions e lis titubanzes, cui doi zovins pronz a meti su famee. E restarà dome il problema di ciatà cualchidun a cui scussagi la ciavale difetose
RIDUZIONE, ADATTAMENTO E REGIA
MARCO ZAMO’
INTERPRETI
URSULE
URSULE – MARIA PIA MURADOR
SIORE ANE – SANDRA ORSARIA
LUZIE – MARINELLA ZANUTTINI
BEPO – STEFANO BELLINI o GIANLUCA MAURO
CATINE – SERENA BALDIN
SIOR AGNUL – DUILIO ZURCO
QUINTO – WALTER ZILIO
FREDO – GIANCARLO BIDESE
I DOI AMANS E LA CJAVALE
ANITA – MARTINA BELTRAMINI
FEMIE – ELSA BUTUSSI
TONI – FRANCO MONTINA
SERGIO – LUIGINO ZUCCO
DIETRO LE QUINTE
SUGGERITRICE – LUCINA GASPARUTTI
TECNICO LUCI – CLAUDIA BELTRAMINI
Ursule
I doi amanz e la cjavale


text:
Sinonimi e Contrari Friulani
comun adi., s.m.
- [it. comune1 adi.]
(che al è te normalitât, normâl)
- sinonims
- basot, corîf, cualsisei, di dozene, di ogni dì, mezan, normâl, scart, scjars, solit, triviâl, usuâl
- contraris
- baroc, capriçôs, ecelent, ecezionâl, esclusîf, estrôs, famôs, fenomenâl, fûr dal ordenari, fûr dal solit, impussibil, insolit, inusuâl, nobil, origjinâl, particolâr, râr, sielt, singolâr, speciâl, stramp, strani, straordenari, stravagant, unic
- [it. comune1 adi.]
(che si cjate cun facilitât)
il cjavrûl al è une bestie comune tai boscs
- sinonims
- carateristic
- contraris
- râr
- [it. comune1 adi.]
(che al fâs part di un grup)
casse comune
(di alc spartît jenfri plui personis o cjossis) il premi al è comun o ancje di ducj
- sinonims
- di ducj, gjenerâl
- contraris
- individuâl, particolâr, personâl, privât, setoriâl, specific, subietîf
- sinonims
- di ducj, gjenerâl
- contraris
- individuâl, particolâr, personâl, privât, setoriâl, specific, subietîf
- [it. comune1 adi.]
(acetât, considerât de plui part des personis)
pinsîr comun
- contraris
- individuâl, particolâr, personâl, privât, setoriâl, specific, subietîf
- [it. comune1 adi.] (relatîf a peraule o a lengaç, doprât ogni dî, ordenari) une peraule comune, un discors comun, no dificil
- [it. comune1 s.m.]
(doprât dome tal sing., normâl, usuâl)
- sinonims
- normâl, normalitât
- [it. comune1 s.m.] (tal lengaç de preson, al riferìs a cui che al à cometût delits ordenaris) i comuns a son fûr a cjapâ une bocjade di aiar
- stor. [it. comune2 s.m.]
(forme autonome di guvier des citâts de Ete di Mieç) (citât cun cheste forme di guvier) i comuns de Lombardie de Ete di Mieç(l'edifici sede di chest guvier) il palaç dal comun
- [it. comune2 s.m.]
(istituzion locâl, dotade di une cierte autonomie, cuntun o plui centris abitâts intal so teritori)
il comun di Vignesie
- sinonims
- municipi
- [it. comunità s.f.inv.] (aministrazion locâl che e cjape dentri un o plui centri abitâts e il teritori intor)
- [it. congiunto adi.] (che al è fat in cunvigne di doi o plui sogjets) i sindicâts a àn fat une propueste comune
- [it. frequente adi.]
(presint cuntune cierte regolaritât e cuantitât)
i faiârs a son comuns tai boscs cjargnei
- sinonims
- corint, fis, normâl, ordenari, solit
- contraris
- fûr dal vade, fûr di usance, ocasionâl, râr, strani
- [it. medio1 adi.]
(di alc che al rivuarde la int comune)
il pinsîr dal om comun, al è il judizi comun o ancje ordenari o ancje medi de int
- sinonims
- mezan
- stor. [it. municipio s.m.]
(te Ete di Mieç, comun libar) (edifici public dai comuns libars li che si devin adun i orghins di rapresentance)
- [it. municipio s.m.]
(aministrazion comunâl)
il statût dal comun
(i uficis dal comun e la lôr sede) lâ in comun a presentâ une domande
- [it. normale s.m.] (normalitât)
- [it. palazzo di città loc.s.f.] (municipi)


text:
Palme
Palme al è un comun intal Friûl di Mieç, che al dì di vuê al fâs part de provincie di Udin, cun 5.413 abitants.
Citât fuartece, tirade su dai venezians tal 1593 su progjiêt di Giulio Savorgnan (1510 - 1595), inzegnîr militar, che si è zà ocupât de fortificazions di Candie (Grecie) e Nicosie (Cipro), e je clamade la citât stelade par vie de sô plante poligonâl a stele cun nûf pontis. Tal 1960 e je stade nomenade monument nazionâl e tal 2017 patrimoni de umanitât da l'Unesco.
Demografie[cambie | modifiche il codiç]
Abitants
Lûcs interessants[cambie | modifiche il codiç]
- Puarte Udin, Puarte Aquilee e Puarte Cividât: son lis trê puartis che a permetin di jentrâ te citât;
- Place:
- Domo: logât te place principâl, al è stât costruît a scomençâ dal 1615
- Civic museu storic di Palme: sît che al mostre dute la storie de citât de sô fondazion, a traviers des cuatri dominazions (veneziane, napoleoniche, austriache, taliane) fin a lis ultimis vueris.
- Museu storic militâr: al mostre lis modalitâts difensivis e fuartece. Al è ancje il lûc di partence par visitâ i bastions.
Viôt ancje[cambie | modifiche il codiç]
Galarie fotografiche : Borcs e lûcs di Palme[cambie | modifiche il codiç]
Galarie fotografiche : Rievocazion storiche de seconde Domenie di Lui[cambie | modifiche il codiç]
Leams esternis[cambie | modifiche il codiç]
- (talian) (inglês) Palmanova città fortezza


text:
H
Il H al è il novesim segn dal alfabet furlan.
StorieModifiche
Il segn al derive de heth fenice, che indicave une aspirazion, forsit [ħ]: la sô forme e rapresentave probabilmentri une clutorie sierade. L'alfabet grec utilizà pal sun [eː] de eta (n), ma tal alfabet latin e je stade doprade cul sô valôr fonetic origjinari [h].
SignificâtsModifiche
ChimicheModifiche
- H al è il simbul dal idrogjen
FisicheModifiche
- h al è la costant di Planck
MetrologjieModifiche
- H al è il simbul dal Henry, unitât di misure de indutance eletriche
- h al è il prefìs di etto, ch'al significhe 100
- h al è la abreviazion di ore, unitât di misure dal timp
MusicheModifiche
- H al è la note musicâl si pe notazion doprade tai paîs di lenghe inglese o todescje
TraspuartsModifiche
- H al è la targhe automobilistiche internazionâl de Ongjarie


text:
Ecosisteme di Udin in pericul
Writers a vore fûr di cjase Cavazzini. Il centri di Udin al assumarà un pôc di ligrie, metint in pericul l'ecosisteme de citât.
Om cjoc in bale fer a un semafar, si viôt che il ros dal vin no i bastave.
La gnot dai libris, la gnot blancje. Simpri plui events a vegnin fats di gnot, Udin nus plate alc.
Di solit lis sagris a mandin ator pes taulis i fruts a fâ la racuelte diferenziade. Par vinci la gare de virtuositât tantis pro loco a stan rapint i fruts fûr dai supermarcjâts.
A Rabil si è organizât un cors par cjans di adestrâ al salvatament dai citadins, che si son presentâts in 57 milions di ogni angul di Italie.
Un frut al è nassût a 1300 metros di altece tal mieç dai boscs. Ve, ce che al sucêt di cuant che Serracchiani e à cjapât in man il coordenament des politichis pe mont.
Lis vueris dai coscrits. De Prime Vuere Mondiâl a chê cun la farine; o sin passâts dal '15-'18 al 00.


text:
60
Jump to navigation Jump to search
Acjadiments[cambie | modifiche il codiç]
Friûl[cambie | modifiche il codiç]
- Sant Ramacul al torne a Aquilee deventant il so prin vescul.
Tal mont[cambie | modifiche il codiç]
- Eron di Alessandrie al scrîf il tratât Metriche, Mecaniche e Pneumatiche
- Seneca al compon Quaestiones naturales, prim e unic tratât fisic de etât romane
Nassûts[cambie | modifiche il codiç]
Muarts[cambie | modifiche il codiç]
- Date uficiâl de muart di Sant Pieri (Simon)
- Domitius Afer, oratôr roman


text:
Lis cronichis di Saveri Sengar, la opare di Franco Marchetta che e à vinçût il premi Sant Simon di Codroip dal an passât, e je rivade in librarie, publicade de cjase editore Forum, cun doi libris “Achì no ai viodût une pavee” e “Il numar 1089”.
I libris a fasin part di un progjet plui ampli, ancjemò daur davuelzisi, che al proviôt la publicazion di un tierç libri, forsit za l’an che al ven, di une schirie di contis che a an dât vite a des leturis publichis di Marchetta e Elvio Scruzzi, e di materiâl complementâr che al ven fûr sul sît internet dal autôr www.francomarchetta.net.
Tal cjapiel introdutîf dai libris cussì a vegnin descrivûts i protagoniscj des storiis:
“Saveri Sengar, un anticuari pacheôs che al à la buteghe in place San Jacum a Udin, e Arcjan Rinalt, un so amì, professôr di letaris in pension. Arcjan, malcuiet come pôcs, al stuzighe in continuazion Saveri cun stranis documents che ju sburtin ator pe Europe cirint di risolvi câs misteriôs cence vê nissune voie di fâlu e dispès riscjant di lassâi la ghirbe.”
In “Achì no ai viodût une pavee” la storie e zire intor di un dissen fat di une frute intal cjamp di concentrament di Terezin e cjatât par câs intal diari di un soldât furlan che al veve combatût cui austriacs inte bataie di Sadowa dal 1866.
Intal secont libri; “Il numar 1089” a jentrin in zûc i seviziis segrets britanics e une false di letare di Mazzini che puartaran i protagoniscj fin a cognossi Garibaldi.
L’espedient che al môf lis tramis e je la particolâr facoltât di Saveri Sengar che e fâs in mût che a voltis, cence volêlu, si sveedi intun altri puest e intun altri timp. In cheste maniere si passe di Linz a Norimbergge, di Praghe a Londre, dal votcent al dî di vuê, cun continuis riferiments leteraris che tant a plasin a Marchetta e cun numerosis citazions dal imagjinari furlan (Saveri moderni benandant?). Cussì si tocjin lis mil sfumaduris de culture europeane e lis lenghis de sôs diversitâts, dal yiddisch al todesc, dal talian al inglês. Dut chest par furlan e cuntun furlan che in maniere naturâl si rapuarte e si confronte.
Il fat di jessi in marilenghe al podarès jessi penalizant par une opare cussì condanantle a dinamichis di silenzi di bande dai media e de critiche uficiâi, o slontanantle dai letôrs potenziâi, ma in realtât propit il fat di jessi par furlan i dâ une molteplicitât di plans di leture in plui dulà che il confront fra identitât e globalitât al puarte a ducj respîr e insiorimint. ■
Maurizio Biasizzo
LA FABRICHE DAI… LIBRIS – GNOVIS IN VETRINE. Cronichis di Saveri Senglar............
Lis cronichis di Saveri Sengar, la opare di Franco Marchetta che e à vinçût il premi Sant Simon di Codroip dal an passât, e je rivade in librarie, publicade de cjase editore Forum, cun doi libris “Achì no ai viodût une pavee” e “Il numar 1089”.


text:
Argemì, il so rapuart cul Friûl al à lidrîs cetant lontanis: cuant isal nassût?
O soi vignût chi la prime volte che o vevi pene metût adun il CIEMEN, intant dal Taramot. Di chê volte o ai simpri vût tancj amîs in Friûl e il rapuart al va indevant fintremai cumò. Par altri, o soi content, chest viaç, di jessi stât ospit in Cjase Turoldo, parcè che o ai tacât a cognossi la vuestre tiere propite midiant di lui.
Cemût?
Cuant che o jeri in esili a Milan cul Abât di Montserrat Escarrè, a metât agns Sessante, une dì a vignerin a incuintrâlu un groput di fraris servits vuidâts di pari Turoldo. Ta chê ocasion a fevelarin no dome de dificoltât di meti in vore dal spirt conciliâr dal timp, ma ancje dai dirits dai popui. Mi visi che Escarrè i fevelâ dai dirits dai catalans e Turoldo al disè: “o sai ce che al intint, ancje jo o parten al popul furlan”.
Nus contial dal so esili cun Escarrè e de nassite dal CIEMEN?
Escarrè al è stât esiliât di Franco tal 1965 parcè che al difindeve cierts dirits fondamentâi, come il dirit a la democrazie. Par tant al lotave cuintri de ditature e a pro dal dirit dai catalans a tornâ a vê la proprie libertât. Mi visi che cuant che o sin rivâts tal aeropuart di Milan al jere plen di gjornaliscj: e jere une notizione che un cjâf di stât catolic al ves esiliât un prelât. La dì dopo i gjornâi a fevelavin di chest e des bataiis di Escarrè pe democrazie, ma nuie sul catalan e la Catalugne. Jo o restai maraveât. Cussì une dì i ai domandât a un gjornalist: “Parcè no fevelaiso mai dai catalans?” e lui mi à rispuindût: “Ma ce sono i catalans?”. Li o ai capît che par costruî alc bisugnave lavorâ massime par scombati la ignorance. Par chest, plui indevant, o ai fondât il CIEMEN propite cun chê di fâ cognossi e ricognossi no dome la Catalogne, ma ducj i popui de Europe midiant de ricercje e de divulgazion.
Dispès chescj popui a son definîts “minorancis”.
Ciert. Ancje la Costituzion taliane tal articul 6 e fevele di “minorancis linguistichis”, ma jo o soi une vore critic rispiet a chestis definizions. Nô no sin minorancis, o sin europeans che o fevelìn lenghis che a son stadis perseguitadis, a voltis ancje par secui.
Ce definizion isal miôr doprâ, alore?
Al è plui coret dî che o sin “minorizâts”. Ancje parcè che, vuê come vuê, dutis lis lenghis a son minoritariis in Europe e tal mont, massime dopo la globalizazion, stant che – fûr che l’inglês – nissune altre e pues dîsi lenghe universâl. No esistin, par tant, lenghis maioritariis e minoritariis. Lis lenghis no àn dirits, a son lis personis a vê dirits e i fevelants di cualsisei lenghe a àn di vê i stes dirits. Cul CIEMEN o vin lavorât cetant par meti in pîts une solidarietât jenfri i popui europeans e creâ une gnove dotrine sui dirits linguistics plui juste e democratiche.
Tal 1996 al è stât il promotôr de Declarazion universâl dai dirits linguistics. Vuê al è daûr a lavorâ par fâ ricognossi chescj dirits ancje di bande de ONU.
La declarazion dal ’96 le vevin puartade ae atenzion de UNESCO, ma magari cussì no la UNESCO le à lassade li su la taule. Ultimamentri o vin presentât al Consei dai dirits umans de ONU une mozion sui dirits linguistic che o contìn che e sedi fate buine dentri dal mês di Setembar dal 2008, che al è stât proclamât propite de ONU “An internazionâl des lenghis”. Se o rivassin a chest risultât e sarès une rivoluzion te concezion ONU su lis lenghis. Cumò, di fat, al esist dome un dirit negatîf a no sei discriminâts par motîfs di lenghe, ma noaltris o volìn fâ in maniere che si meti in vore une dotrine positive.
Pe Vierte dal an cu ven al è daûr a meti adun une grande cunvigne des “nazion cence stât”. Nus fevelial di chest progjet?
Al è impuartant che i popui a fasin rêt, che si inmanei une colaborazion e cooperazion fra di lôr. Di agns noaltris o metìn adun la Conference des Nazions cence Stât de Europe (CONSEU) propit par puartâ indevant un discors gnûf su la Europe. In tancj cjamps – tant che la monede, i traspurtas, i confins – si è daûr a creâ un gnûf spazi european, une gnove mentalitât. Chel chi par tant al è il moment miôr par intervignî tal dibatiment.
Cemût fâ par tirâ sù consens tor di cheste iniziative?
Claramentri chest discors o vin di savêlu fâ ben, al à di cjalâ al avignî, no dome al passât e al à di sei atratîf par che la societât e viodi in no alc di positîf. Cu la CONSEU de Vierte o volìn fâ un grant sfuarç par puartâ indevant chestis tematichis. Jo o soi chi propit parcè che dome se si metìn adun o podarìn vê plui fuarce e fâ capî che ducj, ancje i plui piçui, a son necessaris par componi chel grant mosaic che al è la Europe.
Lui al è catalan e dispès la Catalugne e je viodude di chês altris minorancis come il miôr model di nazion cence stât. Ce pensial?
Lu sai. Tantis voltis si sint a dî, e ancje in chescj dîs mal àn dit, “ah, vualtris catalans: o vês dut!”. Ma no je vere, o vin juste alc. In massime part, però, o sin come vualtris, o sin minorizâts tant cuant vualtris. Ancje nolatris o subìn une politiche che nus rint dificil un ûs ad implen normâl dal catalan, sedi sot l’aspiet individuâl che coletîf. No stêt iludisi, par tant, che nô catalans, sint plui numerôs, o vebin cuissà ce plui fuarce o politichis miôr.
Però alc di plui lu vês…
Sì, su ciertis robis o sin plui indevant, ma i problemis di fonde a son compagns. In pratiche o sin tolerâts, forsit ancje tutelâts, ma no rispietâts. Doprant une metafore o podaressin dî che o sin il cjâf de sardele, ma nô, se mai, o volìn jessi la “code di rosp”, o volaressin che ducj a podessin seilu. Jessi il cjâf de sardele, di fat, nol è un grant onôr.
______________________________________________
Il CIEMEN
Il Centre Internacional Escarré per a les Minories Ètniques i Nacionals (CIEMEN) e je une associacion fondade tal 1974 cun sede a Barcelone. Il so obietîf al è chel di promovi la cognossince e il ricognossiment no dome de realtât catalane, ma di ducj i popui minorizâts dal mont e, in particolâr, de Europe.
Il CIEMEN al opere tant che centri di documentazion specializât su lis minorancis etnichis e linguistichis e al organize conferencis e simposis ancje a nivel internazionâl. Cun di plui al publiche regolarmentri la riviste “Europa de les Nacions” e monografiis sul cont de situazion juridiche des minorancis.
L’incuintri cui furlans
Ai 3 di Lui stâts, inte biele suaze di Cjase Turoldo a Coder di Sedean – sede dal Istitût Ladin Furlan “Pre Checo Placerean” – Argemì al à incuintrât lis principâls rapresentancis sociâls e culturâls de comunitât furlane, cun chê di confrontâsi su lis ativitâts che al è daûr a meti adun a pro des minorancis europeanis e in particolâr la VIII Conference des Nazions cence Stât de Europe (CONSEU) che si davuelzarà a Barcelone te Vierte dal 2009.
La prossime CONSEU e vûl meti adun un forum a nivel european jenfri lis organizazions culturâls e sociâls des “nazions cence stât” cul obietîf di promovi une Europe plui rispietose des diviersitâts linguistichis e culturâls e dai dirits coletîfs che i son ae fonde.


text:
In “Farewell to Arms” la tiere là che si scombat
no je par nuie une tiere taliane
Rebecca Johnston e je une valide ricercjadore che di pôc e à inmaneade une esplorazion titulade: “Slovenes and Friuli as the Other in Hemingway”, tamesant la opare dal grant scritôr, seguitant une so intuizion, che e clame “Iceberg theory”. Cuntun studi cetant convincent nus conte che mentri che i personaçs “talians” a vegnin presentâts in maniere evidente, su di un nivel superficiâl, e duncje al è facil ricognossiju propit come “talians”, al contrari slovens e furlans a corin sot dal pêl de aghe, e si fan puartadôrs di significâts profonts, ducj di cirî e di interpretâ. Propit come che al sucêt a un Iceberg, che di sé al fâs viodi dome la spice ma le part plui grande reste scuindude. Slovens e furlans cussì non vegnin mai nomenâts esplicitamentri ma a rapresentin une alteritât totâl e assolude, che la autore e clame “the other”, venastai il diferent.
◆ Il lavôr che si cjape in considerazion e je la conte “A Farewell to Arms”, che voltade in lenghe taliane e je cognossude tant che “Addio alle armi”. Come che ducj a san, la vicende si davuelç vie pe Prime vuere mondiâl, sul front dal Lusinç in tai mês che a anticipin e a seguissin la disfate di Cjaurêt. Il protagonist al è il tenent american Frederic Henry, che al servìs intal repart di assistence sanitarie. In plui di cualchi considerazion che al fâs cui siei coleghis al ven fûr che al è ben cussient che la tiere là che si scombat no je par nuie une tiere taliane. E nancje une tiere “iredente”, ma pluitost une regjon di concuistâ e di trasformâ, ancje cu la fuarce, intun gnûf contest politic, obleantle a pierdi la sô unicitât etniche par che e deventi, apont, alc di diferent di ce che e je simpri stade. Il voli dal Autôr al è spietât cuant che al ponte la evidence sul fat che i soldâts regnicui a cjapin puest intes cjasis di Lucinì e di Gurize bandonadis de lôr int che e scjampave devant de lôr avanzade: strani, e cetant, par un popul che la propagande di vuere al presentave come iredent e duncje di liberâ. Al protagonist de conte i somee, pluitost, che l’invasôr al seti propite il talian. E chest nol val dome pe regjon dal Gurizan, pal altiplan de Bainsize e duncje par chei teritoris che a son slovens. Cuant che al tenent Henry cualchidun i fâs une domande passant dilunc dal Tiliment, vie pe ritirade, lui al lasse intindi che chei teritoris no son mai stâts propriamentri talians e che l’esercit talian al sta combatint intune regjon che no je taliane par nuie. Cussì, inte conte “The Nick Adams Stories” (I racconti di Nick Adams par talian) il protagonist, Nick, ancje lui un soldât american come Henry, si cjate a jessi ospitât intune grande cjase zale a Fossalte, doprade tant che un ospedâl militâr. Tal solâr al sint ruminâ dai cavalîrs su lis fueis di morâr. E al pense a chei che une volte a vivevin in chê cjase, obleâts a scuindisi o a murî in bataie, di cualchi bande, par une reson che no je la lôr. Rebecca Johnston nus sugjerìs che propit chê cjase zale, destinade a tormentâ i siums dal protagonist Nick, e rapresente par Hemingway le tiere furlane obleade a sufrî. Une metafore particolarmentri potente e impressionante, che si fâs cuasi un berli di denunzie par une injustizie che in pôcs a rivavin a intuî. Hemingway al insist su chest pont cjalcjant la man sui paisaçs savoltâts de vuere: maseris, ferace di bombis, mûrs bombardâts, paîs sbudielâts e ruvinâts par simpri. Ancje i cjamps a son depredâts dai soldâts talians, che a cjapin su pomis, patatis, robant dut ce che cjatin intai orts de puare int. Interessante ancje le conotazian lengâl. A Udin la colone militâr americane e tire sù plui di cualchi civîl vie pe ritirade. Al ven fat savê al tenent Henry che no si rive a capî in ce lenghe che a fevelin dôs fantatis montadis su la lôr camionete. Sigûr no fevelin par talian. Cuant che ur domandin par talian di disi al tenent come c he si clamin e dulà che stan lant, lôr no rivin a capîlu. E a cjalin cun voli terorizât. “La fantate e dopre une lenghe che no si rive a capî nancje une peraule”, al ven rimarcjât dai soldâts. Une lenghe foreste. Hemingway tal manoscrit le veve definide “gibberish”, ma dopo al à decidût di no inserî chest tiermin intal test definitif. I soldâts par talian a cirin di fâ capî a lis frutis che lôr a son bogns oms, che no vuelin fâi dal mâl e che no àn nissune intenzion di abusâ di lôr, di fâi violence. Lu disin par talian! Epûr lis frutis non capissin e a tachin a vâì. L’esercit talian al scombat cuintri dal so nemì epûr al incrudelìs su lis cjasis, sui cjamps, su lis placis dai furlans e dai slovens. La vitorie e je fondade su la soference di un popul di frontiere che al ven piturât come “the other”: il diferent. ❚


text:
#02 – Mari Mâr
Un cjalon al orloi par controlâ i timps di autonomie e po il cjâf sot aghe. Cumò al scomence il biel, li che la aghe e je vonde fonde. Aghe sot e cîl parsore. E lui intal mieç. Salacor al vignarà a plovi, al è un burlaç che al è daûr a prontâsi bande amont, e alore al sarà ancjemò plui biel: aghe sot e aghe parsore. Ma par cuant che chei nûi neris a rivaran chenti lui al sarà za tornât a rive. Al à chei tancj minûts calcolâts par lâ e chei tancj par tornâ.
La int su la splaze e je za deventade puntins. Benon. Ancjemò sîs minûts e po al fasarà denant-daûr. E sarà stade une bielissime nadade, chel che i coventave par sbrocâ fûr ducj i bruts pinsîrs.
Il burlaç al sclope dut un bot, a bruse cjamese. Un aiaraon di no crodi. Al tache a plovi e a tampiestâ. Aghe sot, aghe parsore. Ma aiar, aiar.
Lassin pierdi chei sîs minûts, al sarà mior tornâ indaûr.
Eh! Une peraule!
Al si vise subit che no je facile. Al à dut il vint cuintri. Ma lui al è fuart, al nade un tic in sbighet, cussì di tajâ il vint cence cjapâlu di pet. Pont di riferiment, la spice di tiere a man çampe e chel trampulin là, il so angul di vision al à di puartâ il trampulin a la altece de spice e po simpri plui in dentri.
Ma i covente pôc par capî che il trampulin, invezite di svicinâsi al si slontane. Nol rive a fâi cuintri al vint. Une onde grande i mole un sberlot che lu bute jù sot aghe. Scatûr, terôr. A fuarce di vitis al rive adore a tornâ paron dai siei muviments. Ma, propi cuant che al è li li par meti fûr il cjâf, i pâr di sintî une vôs che lu bloche:
…e la aghe simpri
i fevelarà al cuarp
la sô dolce lenghe di mari.
Altre onde, ancjemò plui grande. Ma nol à plui pôre. Al si sint dentri une grande pâs. Par ce fâ barufâ cu la aghe? La aghe e je mari, no isal miôr bandonâsi intai siei braçs?
Nol nade plui. Al si lasse puartâ. L’orloi no i covente plui, lu gjave vie. Po, cuntune ultime acrobazie, al si gjave vie ancje i barghessins. Ve ca che o soi, mari! O torni, cjapimi in braç, fevelimi la tô dolce lenghe.
di ***
1***


text:
Siene
Siene e je une citât di scuasit 54.000 abitants, cjâf lûc de provincie omonime, logade in te regjon Toscane. Il centri storic de citât al è stât declarât dal Unesco patrimoni de umanitât.
Storie[cambie | modifiche il codiç]
Siene e fo fondade sicu colonie romane te etât dal imperadôr August.
De prime metât dal XII secul, Siene e aumente la sô impuartance, soredut tal ambit economic: la citât si cjatave al centri di viis fondamentâls di comunicazion, e i bogns rapuarts cul Stât de Glesie a permeterin la cressite de ativitât bancjarie.
Istituzions[cambie | modifiche il codiç]
La Universitât di Siene e fo fondade tal 1240, la seconde plui antighe in dute Italie.
Monuments[cambie | modifiche il codiç]
- Place dal Cjamp, cul palaç comunâl e la Torate dal Mangia
- Domo di Siene
Pali[cambie | modifiche il codiç]
La citât e je cognossude tal mont in particolâr par il pali, une corse di cjavai montât "a pêl" che si ten ogni an ai 2 di Lui e ai 16 di Avost.
Contradis[cambie | modifiche il codiç]
- Acuile (Aquila)
- Cai (Chiocciola)
- Cape (Nicchio)
- Copasse (Tartuca)
- Çus (Civetta)
- Dragon (Drago)
- Leocuar (Leocorno)
- Love (Lupa)
- Ocje (Oca)
- Onde (Onda)
- Pantere (Pantera)
- Riç (Istrice)
- Ruie (Bruco)
- Selve (Selva)
- Torate (Torre)
- Valdimonton (Valdimontone)
- Zirafe (Giraffa)


text:
Il pessâr
3 coments On Il pessâr
-
Come gjenar e ricuarde un pôc il Piçul Ream dal Spirt Anonim: un cuadri di memoriis ben piturât. Forsit si podeve zuiâle un pôc di plui su la dinamiche tension-sorprese, cussì e somee cori vie plane plane.
Ancje se a cirî simpri l'efiet si pues lâ a pericul di vê il risultât contrari…
il Camarîr
-
Gracie pe considerazion, Camarîr, o vevi pensât ancje jo di slungjâle un tic di plui, ma cul pensà di dopo a mi plâs cusì. La conte a fevele di un afiet di un frut e un piçul nemâl e l'afiet, a voltis, al po no finì mai! Ma par comprendi chest fat, bisugne lei ce che no le scrit!
Maurizio Di Fant
-
Ce biel cuant che l'autôr al interven tai coments!
Biele, sperin di leint ancjemò!


text:
Anatomie
La anatomie (dal grêc avatouή, anatomè = "dissezion"; formât di avά, anà = "traviers", e tέuvw, temno = "taiâ") e je la sience che e studie la forme e la struture dai organisims. E fâs part ad in plen de biologjie.
La "division taiant" al è un dai mieçs di studi di cheste sience, che in maniere plui juste e podarès jessi clamade "morfologjie".
La anatomie e ven ripartide in anatomie animâl (zootomie) e vegjetâl (fitotomie).
Il studi des relazions tra creaturis diviersis o orghins di creaturis diviersis e ven dite anatomie comparade; cuant che e je limitade a une sole specie animâl, e ven dite anatomie speciâl. Prime rapresentante de anatomie speciâl e je la anatomie umane; cheste e pues jessi calcolade di diviers ponts di viste. Dal pont di viste medic e je la cognossince de forme, posizion, misure e interrelazion des variis parts dal cuarp uman in salût, e a chest studi a vegnin dâts i tiermins anatomie umane descritive o topografiche.
Par une cognossince curade di ducj i detais anatomics a coventin agns di osservazion e e je possedude dome di pôcs. Il cuarp uman al è cussì complès, che dome un numar ristret di anatomiscj umans al parone ducj i siei detais: tancj si specializin dome su cualchi part, tant che il cerviel, lis vissaris, e v.i., contentantsi di une buine cognossince gjenerâl dal rest dal cuarp. La anatomie topografiche e à di jessi imparade di ogni aspirant anatomist midiant la ripetude dissezion e ispezion dai cadavars. L'ûs de autopsie e de vivisezion pal studi de anatomie, al à dât origjin al tiermin furlan "tumie", o sedi cruzi, torment.
Dal pont di viste morfologjic, la anatomie umane e je un studi sientific che al à tant che ogjet la scuvierte des causis che a àn puartât ae struture di cumò de creature umane, e i covente la cognossince di altris siencis: la istologjie, la citologjie e la fisiologjie.
La anatomie patologjiche e je il studi dai orghins malâts. Intant che lis variis dissiplinis de anatomie normâl, che si aplichin a varis fins a àn une denominazion particolâr tant che anatomie mediche, chirurgjiche, gjinecologjiche, artistiche e superficiâl; la comparazion anatomiche des diferentis etniis e fâs part de sience de antropologjie fisiche o de anatomie antropologjiche.


text:
Lis Pantianis e la Machine dal Timp
18/09/22 18:00
La discjarie al è l’unic puart sigûr dulà che trê pantianis a puedin calcolâsi al sigûr des angariis dai umans. Une vite dificile, felicitât a moments, in fuide eterne dal tritic mortâl T-R-V, TRAMAI – RACLI – VELEN. Ma se vuê lis Pantianis a son cjaçadis e perseguitadis, si scuvierzarà che intal passât nol è simpri stât cussì… I trê roseadôrs a rivaran a viazâ tal timp midiant di une machine improbabile, metude adun cuntune selezion curade di refudums domestics e industriâi.
La Rome antighe e la vere finalitât dal Colosseu, la Rivoluzion francese e la mancjance di croissant e fintremai une rivade aventurose su la Lune…
Cjatarano i nestris erois un lûc fat di pâs e di formadi? La storie e je origjinâl e e conte dal rapuart dificil fra lis pantianis e i oms, dulà che lis primis a son virtuosis di un pont di viste ecologjic, a crodin inte economie circolâr e a sgarfin dapardut; invezit, come simpri, i oms a cirin di distruzi la diversitât cence pensâi dôs voltis.
…IL DUT PAR FURLAN!
Cui sono i protagoniscj de gnove produzion teatrâl par fantats e fameis dal Teatri Stabil Furlan?
Leo Virgili, musicist e produtôr, pantiane cul miegecode
Michele Polo, buratinâr e dramaturc, pantiane filosofe
Federico Scridel, atôr e regjist, pantiane cul menevîts
RINVIATO A DATA DA DESTINARSI


text:
La valutazion dal an passât
e la scree di chel che al vignarà
a metin in dificoltât lis fameis
Ripeti l’an? In timp di COVID al è impussibil, in biele sostance, a pensin cetancj scuelârs. In merit ae promozion cuntun judizi “No suficient”, a àn reson, par vie che chest al è previodût intal câs che no si vedi za vût une insuficience inte stesse materie vie pal an scolastic di prime e se la materie e ven tornade a presentâ in Autun. Invezit al è pericolôs cjatâsi cuntun “No valutât”, stant che in chel câs par leç no je pussibile nissune promozion. Pe conclusion positive di un grât scolastic (in Italie si fevele di “classe”) la pagjele e à di vê segnât un judizi in ogni materie obligatorie. Si che duncje, se un student nol à vût une valutazion intune o plui materiis, e il dirigjent scolastic nol à concedût un esam di recupar par vie che a son mancjadis lis cundizions necessariis, il consei al à di decidi che il scuelâr nol pues jessi ametût ae promozion. Daûr di un studi carinzian, intant de dade dal “Homeschooling”, che ca di nô si clamilu “didatiche a distance” o “DAD”, nol è stât pussibil – o in tancj câs al è stât cun cetante fadie – rivâ al vot par cent dai scuelârs (5400 canais sù par jù). Chest al vûl dî che a mancjin lis provis di rindiment, sicu compits e colaborazions di cualchi fate, e chest al podarès puartâ a un “No valutât” dai arlêfs, situazion che e tocje ancje i 900 scuelârs che i gjenitôrs no vuelin fâur fâ il tampon nasâl o che a son classificâts tant che pazients a risi e che par chel intal ultin cuadrimestri no àn mai vût part al insegnament in presince. Ducj i gjenitôrs che i fîs a riscjin un “No valutât” a vignaran informâts intai dîs cu vegnin (tignît ad a ments che in Austrie la scuele e finìs tor dai 10 di Lui, ven a stâi un mês plui tart di ca di nô, cundut che lis zornadis di scuele a sedin lis stessis, ancje se cuntune divierse distribuzion). I scuelârs a saran invidâts a passâ un esam che al mostri la lôr preparazion e che al permeti inalore di pandi un judizi. Chest esam – pes materiis obligatoriis e principâls, sicu matematiche, todesc, lenghe foreste, storie, gjeografie, siencis e v.i. – al varà di jessi scrit e fat in presince, ven a stâi a scuele, tant che i canais a varan di scugnî sometisi a un tampon par podê jentrâ intai locâi de scuele. Al somee propit di mangjâsi la code. A son setemanis che i gjenitôrs a jemplin di telefonadis lis direzions didatichis, incolpantlis di obleâ a fâ il tampon e fasintjur part che i lôr fîs no laran a scuele par fâ i esams. Par consecuence, i legâi dal dipartiment scolastic a previodin par chest an une fuarte incressite di ricors, par contrastâ la decision de comission dai scrutinis o dal consei di classe intal câs di judizi di ripeti l’an.
◆ Dal sigûr al è dificil di valutâ se lis dificoltâts de didatiche a distance a sedin reâls o nome presumudis, ancje se si à di dî che in Austrie l’ADSL al è rivât su cuasi dut il teritori za fa vincj agns. Dut câs, a son ancje altris cuistions a vuastâ i risultâts e la valence de DAD, ma almancul a son stât metûts limits precîs e criteris di valutazion, che ca di nô a somein sometûts, par vie de pandemie, a pro di un “sîs politic” par ducj. La consecuence par nô e sarà chê di un nivelament al bas, cun efiets pençs sul nestri avignî, che propit i nestris fîs a saran clamâts a gjestî. ❚
AUSTRIE. Cence judizi!Barbara Cinausero
La valutazion dal an passât


text:
La esperience di Dania Cossa in senaris complès come Afghanistan e Donbass
«O ai 42 agns e o crôt di vê vivût cinc vitis». Dania Cossa e à passe 15 agns di esperience intes relazions internazionâls e istituzionâls in ambients critics e zonis di vuere, in Paîs multiculturâi e multietnics, tant che la Ucraine, l’Afghanistan e la Nigjerie, e prime ancjemò intal Parlament European. A ‘nt fevele cun passion e la braùre di vê simpri dât dut ce che al jere di dâ «par fâ la diference, par fâ dal ben».
◆ Di un an incà e vîf a Viene li che e lavore tant che funzionarie dal Ministeri dal Forest talian distacade ae Organizazion pe sigurece e la cooperazion in Europe (Osce), la plui grande organizazion interguviernative di sigurece regjonâl pe promozion de pâs, dal dialic politic, de justizie e de cooperazion in Europe, nassude, in plene vuere frede, tant che forum di dialic e confront. Impleade intal ufici de segretarie gjenerâl Helga Maria Schmid, in particolâr inte unitât des relazions esternis, si ocupe di partenariâts intal Mediterani e de mapadure des ativitâts, strategjiis e prioritâts de cooperazion esterne de Osce.
◆ E pe Osce, dal 2018 al 2020, e je stade a vore intal Donbass, regjon orientâl de Ucraine ocupade dal 2014 di separatiscj filorùs che a àn dât vite a dôs republichis indipendentis: la Republiche popolâr di Donetsk e la Republiche popolâr di Lugansk, ricognossudis de Russie. La funzionarie furlane, te suaze de Mission speciâl di monitorament a Donetsk, domandade di Kiev, e jere responsabile di une scuadre di 450 personis, dislocadis su 3 sedis e impegnadis a patuliâ il teritori li che a jerin scuintris, o par sconzurâju, a tignî di voli e riferî su la situazion, e a facilitâ il dialic tra lis parts in conflit. «No mi visi une zornade compagne di chê altre. Ogni dì al sucedeve alc», e ricuarde. «O jerin sistemâts intun albierc, o vevin regulis rigorosis di seguî, oraris bandîts di rispietâ. Li, intun dai teritoris plui minâts dal mont, o ai imparât il sens di responsabilitât pal gno grup. O tiravi flât la sere, savint che ducj a stevin ben. Ma – e zonte – no vevi pôre par me. No tu puedis vêle, se tu decidis di fâ ciertis esperiencis inte vite. E no lis ai fatis dal sigûr pai bêçs, ma par judâ la int dal puest a stâ miôr. Nô dal Osce – unic organisim internazionâl presint intal teritori ocupât ucrain cu la Crôs rosse internazionâl – o podevin pardabon cambiâ la vite di ogni dì des personis. A Donetsk, tra indipendentiscj, di une bande, e l’esercit ucrain, di chê altre, e je une centrâl idriche che e servìs passe un milion di personis, dantji aghe nete. Ogni dì une coriere e puartave uns 50 civîi a vore te centrâl. Trê patuliis de Osce ju tutelavin di eventuâi atentâts e, protezint i operaris, a siguravin che la centrâl e continuàs a funzionâ».
◆ Doi acuardis otignûts a Minsk, in Bielorussie, a àn metût fin intal 2015 ai combatiments su largje scjale, ma trupis ucrainis e separatiscj a continuin a frontâsi in scuintris no continuis e di intensitât variabile, dilunc dai 470 chilometris de “linie di contat” che e taie in doi il Donbass e che e divît i teritoris restâts governatîfs di chei passâts ai indipendentiscj. In 7 agns a son stâts 14 mil i muarts tra civîi e militârs, 1,8 milions i dispatriâts internis, intune cjadene di dolôr, esposizion cuotidiane al pericul e vitis peadis a no si sa cuâl destin. Diviers i fermait il fûc – l’ultin un an za fa –, ma «lis violazions a son cuotidianis», e conferme Dania Cossa. «Il presit plui alt lu pain i civîi, milions di personis che si sa pôc o nuie, in podê di ecuilibris politics e economics plui grancj di lôr. O speri che si cjati prime pussibil une soluzion politiche par miorâ lis lôr cundizions di vite».
◆ Tra lis tantis esperiencis vivudis ator pal mont, «agns bielissims» a son stâts chei in Afghanistan, dal 2012 al 2016, ancje se «o jerin in plene vuere e o ai pierdût tancj amîs». Di Kabul, Dania Cossa e à coordenât jutoris umanitaris e iniziativis di cooperazion al svilup finanziadis de Italie par passe 60 milions di dolars. «O vin tirât sù ospedâi, fat rivâ miedis specializâts in ustions di armis di fûc, costruît stradis e infrastruturis ancje cul jutori di altris organizazions, puartât indevant programs di educazion intes scuelis e di formazion des feminis. O vin fat tancj intervents par favorî la mobilitât de int mutilade par vie des minis. Mi impensi ancjemò une fantate, cognossude intune riunion, che e veve puartât lavôrs di cusît fats di personis disabilis. No veve lis gjambis. Une cotule lungje e scuindeve lis protesis. Epûr si moveve cun disinvolture e e jere contente. A son chestis personis a dâti a ti, che tu âs vût une vite ben plui facile de lôr, la motivazion par fâ alc, par tornâur sperance intun avignî di sest». Ma par creâ svilup, miorâ i servizis, meti lis fondis par un tiessût sociâl plui san intun Paîs sdrumât dai conflits, segnât de insigurece, infraidît de coruzion, «tu âs di imbastî un rapuart di fiducie cu lis personis, cu lis comunitâts locâls. Cence imponi nuie. Ancje se lu à fat cun buinis intenzions, la comunitât internazionâl e à sbaliât a imponi la proprie vision di democrazie, i siei valôrs, cence declinâju ai costums dal puest. Cussì, tu fasis plui mâl che ben. Se tu incoragjis lis feminis a lâ in machine – un dirit no ricognossût, ma sometût a aprovazion e cetancj limits –, ma no tu educhis i lôr oms, il risultât al è che, cuant a tornin a cjase, chês feminis li a cjapin plui pachis di prime», e sclarìs Dania. E cumò la situazion e je ancjemò plui complicade. L’Afghanistan al è al colàs. Sot de gjestion talibane, il stât nol rive plui a garantî i servizis minims essenziâi ae int, la inflazion e je lade sù che mai, e je miserie di bens di prime necessitât, tant che robe di mangjâ e medisinis. «No mi darès di maravee se ca di un pôc e vignìs acetade une gnove mission militâr internazionâl».
In Nigjerie, dal 2008 al 2010, Dania e à colaborât cu la polizie locâl e di frontiere, e si è ocupade di prevenzion e contrast ae trate di zovinis e fruts bande la Italie, midiant dal inviament di progjets di formazion. «Si insegnave un mistîr aes fantatis di mût di divoltâlis a partî o par judâ chês che, dopo di jessi stadis sfrutadis in Italie, a vignivin mandadis indaûr e la famee lis refudave». Une esperience impuartante e une grande lezion di vite. «O soi rivade ta chest Paîs cui miei mûts di fâ ocidentâi, la mê vision dal lavôr, de eficience e de produtivitât. Un funzionari de polizie locâl – che al veve studiât in Ocident –, dopo vêmi scoltade, mi à subite metude in rie, fasintmi capî, cun calme e buine gracie, che o varès vût jo di adatâmi ai ritmis dal puest, aes usancis de int, e no il contrari. Al veve reson. Intune tiere foreste, tu vâs cun umiltât, mai cuntun ategjament di superioritât. Cussì o ai fat. E mi àn simpri tratade come une regjine».
◆ Ciert, «jessi femine no mi à judât a lavorâ in ambients critics e in zonis di vuere. In Afghanistan, o ai sintût il dispresi di plui di cualchi om dal puest: jo femine, bessole, a vore intal forest… ma o ai savût simpri tignîur bot, cence pôre, cun fermece e educazion. Il limit al è tal nestri cjâf. O ai simpri agjît pal ben de int, convinte che lis competencis a prevalin sul gjenar». ❚
…………………………………………………………………………..
«O ai vistude la divise ancje par amôr dal nono»
«Gno nono al voleve che o deventàs militâr. Lu varès fat cun onôr, ma za di fantate o vevi chê di fâ une cariere internazionâl». La divise, ae fin, Dania Cossa le à vistude, e cun cetante braùre. Dal 2014, di fat, fuarte di un siôr curriculum, di une esperience professionâl adeguade, maduride ancje intal forest, daspò di une selezion une vore dure e di un periodi di preparazion al Comant pe formazion e Scuele di aplicazion dal Esercit a Turin, e je jentrade cul grât di tenent inte Risierve selezionade dal Esercit talian, intal Cuarp di comissariât. La Risierve e je formade di uficiâi di complement: civîi che a vegnin selezionâts pes lôr competencis di interès pe Fuarce armade.
◆ La ultime esperience di riserviste e je stade a Capua, tai mês di Març e Avrîl stâts, tant che conseire politiche dal Comandant de Division Acqui pe preparazion de esercitazion de Nato “Defender Europe 2021”. ❚
…………………………………………………………………………..
Il profîl di Cossa
Dania Cossa, classe 1979, origjinarie di Tarcint, diplomade tal Liceu sientific “Magrini” di Glemone, si è laureade in Siencis diplomatichis internazionâls te Universitât di Bologne dopo di un tirocini inte Ambassade taliane a Washington DC, tai Stâts Unîts.
◆ Dal 2005 al 2008 e à lavorât intal Parlament european – tra Milan, Bruxelles e Strasburc – tant che consulente politiche e a cjâf dal ufici stampe de europarlamentâr Cristiana Muscardini. Po e je rivade la seconde lauree, in Dirit internazionâl, te Universitât di Udin, e il master in Economie aziendâl par dirigjents di alt nivel ae Hec di Parîs, une des scuelis di economie plui prestigjosis tal mont.
◆ E à madurît passe 15 agns di esperience intes relazions internazionâls e istituzionâls in ambients critics e zonis di vuere (Nigjerie, Afghanistan e Ucraine).
◆ Tenent de Risierve selezionade dal Esercit talian, gjornaliste, e vîf a Viene dulà che e je impleade te Organizazion pe sigurece e la cooperazion in Europe (Osce), ma e à cjase in Friûl, li che e torne a pene che e pues. «Lu viodevi come une realtât di provincie, che mi limitave, ma cul passâ dal timp o ai capît trop ben che si sta in Friûl. O ai lavorât ator pal mont, cognossût personis ecezionâls, o ai fat ce che o sintivi just par me, e chest in gracie di mê mari e di gno pari. Ce che o soi vuê, al è merit dal lôr plen sostegn. Un doman mi viôt a fâ consulencis, viazant di mancul e poiade simpri di plui in Friûl. La mê tiere mi clame». ❚


text:
Al è rivât l’Istât: la stagjon dal mâr, dal cjalt, da lis feriis. Pai furlans, ancje che da lis sagris.
Une tradizion che in Friûl e va indevant cence mai une crisi, parcè che la sagre e je l’habitat naturâl dal furlan, e une risierve naturâl di esemplârs che a jessin dal letarc dome in chel moment dal an. Ve chi un piçul bestiari des sagris di paîs.
Chel che al jes dome cuant che je la sagre. Par lui la sagre e je l’event mondan plui impuartant di ducj, anzit, l’unic. Tu lu ricognossis parcè che par vignî a la sagre si met simpri il vistît di fieste, chel plui elegant e a la mode. Dome che la mode e je ancjemò chê di cuant che al jessive dut l’an di sabide di sere, cussì tu lu viodis cui bregons a çate di elefant o, se e je une femine, cul vistît di paillettes.
Chel che nol jes nancje pe sagre. Tal sens che al va a mangjâ a la sagre, ma vistût come se al fos a cjase sô, in tute e cu lis çavatis intor.
Il balerin. Par dut l’an nissun lu viôt: al passe dut il timp a alenâsi ta lis discotechis di slis, dome par fâ biele figure a la sagre. Nol mangje, nol bêf, nol petece. Al sta dome a zirevoltâ sù e jù pe piste di bal. Se tu âs voie di fevelâ cun lui, tu âs di spietâ che la sô compagne di bal e vadi vie (parcè che si sa, ogni biel bal al stufe) e scomençâ a zirevoltâ cun lui.
Il zuiadôr di pescje. Par dut l’an nol cjôl nancje un grate e vinç, forsit ta la sô vite nol à mai comprât nancje un biliet de loterie, ma cuant che al vierç il barachin de pescje, no tu lu distachis di li. Tai agns, si è puartât a cjase cualchi centenâr di disgotepaste, vincj-trente pietins, une cincuantine di pastei par colorâ e doimil picjots par meti a suiâ, ma une dì o chê altre rivarà finalmentri a cjapâ ancje la biciclete!
Ma soredut, ta lis sagris a saltin fûr i grops da lis sagris! Probabilmentri ibernâts ta chei altris moments dal an, cu la lôr musiche che nissun nol scolte fûr da lis fiestis di paîs (ma ta lis fiestis, bot e sclop e torne di mode), i grops da lis sagris a àn simpri nons cu la “&” par someâ plui modernis: Toni & i sunadôrs, Bepo & la sô bande, Jacum & i zeis, Brovade & i musets, Mangjâ & murî.
Une faune che e merete di jessi protete, cuintri des leçs che cu la burocrazie a metin in zonoglon chescj events, come che al è sucedût a Buje. Anzit: forsit o podaressin ancje meti sù une associazion par salvâlis: il WWF, Vive Vive lis fiestis!
BETE DI SPERE
AI 32 DI MAI. Bestiari da lis fiestis di paîsBete di Spere
Al è rivât l’Istât: la stagjon dal mâr, dal cjalt, da lis feriis. Pai furlans, ancje che da lis sagris.


text:
Il plui grant sucès: Oscar te catogorie “Miôr film stranîr” pe coproduzion austriache todescje dal 2008 “Die Fälscher” (‘il falsari’).
Se o cirìn alc sul cine austriac, nus ven iniment dome pôc, di sigûr il non di Arnold Schwarzenegger, e chei plui indevant cui agns si impensaran inmò di Romy Schneider. I austriacs a metaressin dongje ancjemò altris, par esempli Fred Astaire – alias Frederick Austerlitz –, fi di un mestri birâr austriac.
Però tal principi, tal timp de prime republiche, il paîs alpin si cjatà in prime rie. Daspò la Prime vuere mondiâl, la industrie cinematografiche austriache e todescje e tornà ancjemò plui fuarte di prime e e le indevant in gracie di un dai plui impuartants produtôrs dal mont. La Sascha Film, metude adun dal cont Kolowrat-Krakowsky tal 1910 in Boemie, dal 1912 a Viene, e fo il plui grant produtôr in Europe cui siei films monumentâi: “Prinz und Bettelknabe” (1920) dal ongjarês Sándor Korda e “Sodom und Gomorrha” (1922) e “Die Sklavenkönigin” (1924), ducj i doi dal ongjarês Mihály Kertész (plui tart in Americhe, cognossût come Michael Curtiz).
“Sodom und Gomorrha” il film austriac plui opulent e strasson
Il film mut “Sodom und Gomorrha” al fo il film austriac plui opulent e strasson fin in dì di vuê, cun plui di 3.000 comparsis, cu lis sôs massis e costruzions monumentâls. Cul Anschluss, la Sascha Film e vignì confiscade dai naziscj e e divignì la Wien-Film GmbH. Viene si cjatà metude in bande di Munic e Berlin al deventà il cjâf lûc de produzion dai film naziscj di propagande.
Tal dopovuere, daspò une dade di “Heimatfilm”, vâl a dî di vacjis beadis e di berzariis verdis, il film austriac al tornà a pene dopo 1970 cul non di ‘Gnûf film austriac’ daûr dal ‘Gnûf film todesc’, influençât dal moviment dal ‘68 cun temis avanguardistics e socialrealistics. Tai agns Novante a àn vinçût tancj premis che mai: il plui grant sucès al fo il resint Oscar te catogorie pal miôr film stranîr, pe coproduzion austriache todescje dal 2008 “Die Fälscher” (‘il falsari’), direzude dal austriac Stefan Ruzowitzky, cun protagonist Karl Markovics, che al veve debutât interpretant l’agjent Stockinger tal blockbuster “Il comissario Rex’”.
Come che al sucêt in chei altris paîs, si cjalin (scuasit) dome i films americans
In confront cu la sene internazionâl, paronade dai Stâts Unîts, il rûl dal film austriac al è margjinâl. Plui inmò che in altris paîs, in Austrie si cjalin i films di Hollywood. Tal 1995 e 1996, nûf films su dîs te Top Ten a rivavin di di là de grande aghe; tal 1999 e 2000, za ducj i dîs.
Il stât economic puar dal film austriac al e dimostrât dal fat che dome il 3,0% dai spetadôrs al zielç un film austriac. A mancjin i mieçs economics e l’interès pal film fat in cjase.
Il pastôr todesc Rex al fevele nûf lenghis
Rex, salacor, al è il plui innomenât cjan pastôr – a part la storiche figure di “Lassie”–. Lu cognossin e lu cjalin in plui di 100 paîs, de Islandie fin al Sudafriche, in Cile, in Gjapon, in Messic e in Australie. Il pastôr todesc al fevele za nûf lenghis, comprendût il cinês, il vietnamit e l’ongjarês. La Serie televisive si zirave dal 1994 a Viene; dal Zenâr dal 2008 e stramudà a Rome. Il prin comissari, l’atôr austriac Tobias Moretti, al tocje il prin grant sucès internazionâl propit in gracie dal telefilm ‘Il comissario Rex’: tra il 1993 e il 1997 al interprete il commissari Richard Moser. Interessant al è il detai che in Austrie nol è un grât clamât “Kommissar”: chenti, i polizais si clamin “Inspektor”.
Arnold il rôl stirian, e Sissy
I austriacs a son une vore braurôs dal sucès internazionâl di Romy Schneider, ancje se e je nassude cu la citadinance todescje e cressude ancje in Gjermanie; chel sucès al rivà tal 1955 cu la prime part de trilogjie ‘Sissi’. Plui grant di là dai confins al fo dome Arnold Schwarzenegger: cul so fisic – il rôl stirian – al jere predestinât a cjapâ il rûl dal protagonist tai films di azion. Tal 1982 si cjate pe prime volte su la sene internazionâl cun “Conan il Barbaro”, e pôc daspò cul film di fizion “Terminator”.
Un altri che o cjatìn a Hollywood al è Klaus Maria Brandauer: al à vinçût plui premis di critiche americans che no nissun altri atôr todesc o austriac. Il caraterist al à lavorât a flanc di Sean Connery, di Meryl Streep e di Robert Redford. Pal so rûl dal baron Bror Blixen-Finecke tal film “Out of Africa” (‘La mia Africa’), al è stât nominât pal premi Oscar.
Austrie tant che locazion internazionâl ideâl pe senografie invernâl
Specialmentri pe sô atmosfere tipiche alpine e pe modernitât dal paîs, dispès la Austrie e je sielzude tant che locazion par cuasi ogni gjenar di produzion, sedi par films artistics, che par documentaris, par seriis TV, o pai sucès di Hollywood. Te Vierte dal 2008, la citât di Bregenz e à dât acet al ultin film di James Bond “Quantum of Solace”. Sul palc spetacolâr Open Air sul Lât di Costance, a vevin metût in sene la rapresentazion de Tosca di Puccini. La sene a Bregenz e je stade zirade dentri di dôs setemanis, e dome di gnot.
Plui di 1.000 di lôr a àn fat di comparsis cun vistîts di sere, par jemplâ i puescj di sentâsi dal grant anfiteatri. Lis comparsis a jerin a spietâ prontis in rie des cuatri di matine, par podê partecipâ al gnûf film di Bond.
JANEZ ERAT
TERITORI. Cine: a mancjin i mieçs economics e l’interès pal film fat in cjase............
Il plui grant sucès: Oscar te catogorie “Miôr film stranîr” pe coproduzion austriache todescje dal 2008 “Die Fälscher” (‘il falsari’).


text:
Archivio 06/2013 – La Patrie dal Friûl
SIUMS DI STORIE. Lis Termopilis austriachis che a deventin la Cjaurêt francese............
La rubriche storiche e continue ma cuntune variazion: cemût saressie stade la storie dal Friûl se no fos lade come che invezit e je lade te realtât? Noaltris o provìn a rispuindi cussì… *** Cemût che e je lade Tal principi dal 1809, l’esercit dal Imperadôr da la Austrie, rompint il tratât di Presburg che […] lei di plui +
Cormons e onore Dolfo Zorzut cuntun premi leterari che al celebre il plurilinguisi di cheste tiere............
Cormons: ogni 2 agns, la Mont Quarine e vîf une gnove creazion. Cuarp di pinsîrs e peraulis; forme in prose e poesie; espression di lenghe furlane, taliane, slovene. Il premi leterari Dolfo Zorzut (1894-1960) al onore un Cormonês che, cul folclôr, al è rivât a spalancâ la anime dal popul. Insiemi Comun, “Amîs da Mont […] lei di plui +
CONTE. Une veretât une vore ordenarie............
Meni Piçul, cuarantetrê agns, sindic di Rivestuarte, nol è muart tal so jet ni ta chel di un Ospedâl. Lu àn cjatât denant de glesie dal paîs, dongje dal Monument, cu la cope sfracaiade mieze dentri de vascje des trotis dulà che la aghe, par vie dal sanc che al sborfave fûr dutun cu la […] lei di plui +
Pai 20 agns de Cjarte Europeane des lenghis regjonâls e minoritariis, Bruxelles i cride ae Italie............
“Daspò vincj agns de adozion de Cjarte europeane des lenghis regjonâls o minoritariis la Italie no le à ancjemò ratificade. E je une situazion che il Guvier al à di risolvi in curt”. La coincidence jenfri la cridade che e rive di Bruxelles, di bande dal vicepresident de ong di rapresentance des minorancis te UE, […] lei di plui +
Il Friûl in cercje di fiducie intal sisteme bancjari locâl............
La crisi e muart fuart ancje in Friûl e e met in pericul in maniere progressive dut il sisteme economic e sociâl, che al tire a disfiliâsi cu lis continuis e gnovis situazions di dificoltâts aziendâls. Di pôc, il president de Cjamare di cumierç, Giovanni Da Pozzo, al à descrit – plui “a numars” che […] lei di plui +
Il risultât des elezions valdostanis al fâs rifleti ancje in Friûl............
Cui tant e cui nuie. Al ven tal cjâf un pinsîr dal gjenar, viodint il risultât des elezion in Val di Aoste dulà che in pratiche tal consei regjonâl, tu cjatis dome partîts e moviments che, in maniere divierse di sigûr, si disin autonomiscj. E à vinçût la Union Valdotein, il partît storic de Val, […] lei di plui +
FRIÛL EUROPE. Tal mês di Lui ancje la Cravuazie e jentrarà te Union Europeane dopo dîs agns............
A tacâ dal prin di Lui i Stâts de Union Europeane a saran vincjevot. Di in chê volte la Cravuazie e jentrarà inte Union e si sierarà il percors inviât in maniere formâl cu la domande di adesion fate indenant de republiche ex jugoslave ai 21 di Fevrâr 2003, cul ricognossiment dal so status di […] lei di plui +
AUSTRIE. Gnûfs concets par miorâ l’insegnament dal sloven in Carinzie............
Te sale di riunion dal consei di Clanfurt, ai 15 di Mai a àn presentât un gnûf progjet par garantî la cualitât dal insegnament de lenghe de minorance slovene in Carinzie. Tant che garanzie de cualitât de istruzion, ogni student al ricevarà intun progjet pilote une cartele cun imprescj di lavôr e informazions par promovi […] lei di plui +
SLOVENIE. La Slovenie no je la Grecie, ma…............
L’AUTÔR. Une firme internazionâl prestigjose e comparìs di chest numar sul nestri gjornâl. Franco Juri al è nassût a Cjaudistrie (Koper) in Slovenie/Jugoslavie intal 1956 di pari furlan e mari cravuate. Gjornalist e vignetist satiric, diplomatic, ex parlamentâr sloven, al colabore cun testadis slovenis e talianis. Intai Agns ’80 e ’90 si è interessât di […] lei di plui +
AVÔT DAL FRIÛL............
*** AVÔT DAL FRIÛL La Glesie mari di Aquilee nus invide ancje chest an a la solenitât dai Sants Ermacure e Furtunât. La messe e vignarà celebrade te Basiliche Domenie ai 21 di Lui a 6,00 sore sere. ❚ *** lei di plui +
“Furtunât il popul che il Signôr al è il so Diu”............
Te suaze dal progjet Opera Omnia finanziât de Provincie di Udin, Glesie Furlane e à di pôc rieditât il libri di pre Antoni Beline “Furtunât il popul che il Signôr al è il so Diu”. Us proponìn la prefazion firmade dal biblist bons. Rinaldo Fabris. ✒ Redazion *** Il libri di pre Antoni Beline, pandût […] lei di plui +


text:
#18 – La cjase de lontanance
O soi vignude a stâ te cjase de lontanance, dulà che il timp si è fermât.
La cjase e à cuatri puartis: cuant che e je ore di lâ vie no bisugne vê intrics, e ancje barcons grancj par cjalâ il mâr e il cîl.
O ai picjât il to ritrat parsore il jet cui bleons blancs.
Ogni matine o cîr di visâmi un particolâr di te: une sclese dai tiei voi, il to mût di ridi, chel çuf di cjavei che nol sta mai a puest, e o pituri un altri ritrat.
Lu picji sul mûr dongje di chei altris, e dopo ur volti la schene e pal rest de zornade o cjali il mâr.
Mâr vert che si rondole, mâr scûr che si sdrondene, mâr celest che si confont cul cîl.
Un dì l’aiar al puartarà un sbrendul di vele, o la corint un ramaç slissât framieç des slavaris di un flum. Al sarà il segnâl.
Te sporte o metarai dome ce che al covente par partî: un tabâr pai dîs di buere, un cjapiel par la canicule, une buracje cun aghe di risultive. Pan e miluç a bastaran di mangjâ.
O larai vie e o lassarai dutis lis puartis viertis, i barcons spalancâts.
I tiei ritrats, un plui smamît di chel altri, a restaran sul mûr.
di***
#1***


text:
Autocertificazion
Autocertificazion
Dai 7 di Març dal 2001 dutis lis Aministrazions Publichis e i Gjestôrs di Servizis Publics (Enel, Telecom, Aziendis di erogazion di servizis, energjie, gas, aghe, e v.i.) NO PUEDIN PLUI DOMANDÂ CERTIFICÂTS AI CITADINS e a varan l’oblic di acetâ lis autocertificazions.
Lis autocertificazions si puedin presentâ ancje ai privâts (bancjis, sigurazions, *), se chescj a son dacuardi.
Ce si intindial par "autocertificazion"?
Clamade ancje "declarazion sostitutive di certificazion", e je chê declarazion che il citadin al pues presentâ in sostituzion de certificazion normâl furnide di une aministrazion publiche in mert a stâts, cualitâts personâls e fats contignûts in listis, elencs o regjistris publics o dut câs aciertâts di sogjets titolârs di funzions publichis.
La declarazion che e sostituìs a ducj i efiets e a titul definitîf la certificazion aministrative, e va sotscrivude dal interessât e la sô la firme no à bisugne di jessi autenticade e nol va nancje zontât un document di identitât.
Art. 46 dal DPR 445/2000
...omississ...
Articul 46 (R)
Declarazions sostitutivis di certificazions
- A son comprovâts cun declarazions, ancje dutun ae istance, sotscrivudis dal interessât e presentadis in sostituzion des normâls certificazions chescj stâts, cualitâts personâls e fats:
- a) date e lûc di nassite;
- b) residence;
- c) citadinance;
- d) titolaritât dai dirits civîi e politics;
- e) stât di no maridât/no maridade, di maridât/maridade, di vedul/vedue o stât libar;
- f) stât di famee;
- g) esistence in vite;
- h) nassite dal fi, muart dal coniugât, dal assendent o dal dissendent;
- i) iscrizion in elencs, in listis di aministrazions publichis;
- l) apartignince a ordins professionâi;
- m) titul di studi, esams sostignûts;
- n) cualifiche professionâl, titul di specializazion, di abilitazion, di formazion, di inzornament e di cualificazion tecniche;
- o) situazion dal redit o economiche ancje pe concession dai beneficis di cualsisedi fate proviodûts di leçs speciâls;
- p) assolviment di oblics contributîfs specifics cu la indicazion de sume che e je stade paiade;
- q) possès e numar dal codiç fiscâl, de partide IVA e di cualsisedi dât presint tal archivi de anagrafe tributarie;
- r) stât di disocupazion;
- s) cualitât di pensionât e categorie di pension;
- t) cualitât di student;
- u) cualitât di legâl rapresentant di persone fisiche o juridiche, di tutôr, di curadôr e similârs;
- v) iscrizion li di associazions o di formazions sociâls di cualsisedi gjenar;
- z) dutis lis situazions in mert al adempiment dai oblics militârs, comprendudis chês atestadis tal sfuei matricolâr dal stât di servizi;
- aa) di no vê ripuartât condanis penâls e di no jessi destinatari di proviodiments in mert ae aplicazion di misuris di prevenzion, di decisions civîls e di proviodiments aministratîfs iscrivûts tal caselari judiziâl daûr de normative in vore;
- bb) di no jessi a cognossince di jessi sometût a procediments penâi;
- cc) condizion di stât a caric;
- dd) ducj i dâts a che l'interessât al cognòs in maniere direte e che a son contignûts tai regjistris dal stât civîl;
- ee) di no cjatâsi in stât di licuidazion o di faliment e di no vê presentade domande di concuardât. (R)
...omississ...


text: Domenie ai 22 di Mai 2016, cul intent di travuardâ lis memoriis mittel-europeanis de capitâl dal Friûl, te tradizion dal inovâl de Santissime Trinitât, fieste storiche di chei di Udin di çocje todescje, il dean dal moviment civic culturâl alpin-adriatic dal Fogolâr Civic e ancje ben dal circul universitari furlan de Academie dal Friûl, prof. Alberto Travain, cun delegazion di citadins di riunde muche, al à fat riverence li dal lôr altâr tal Domo udinês, altâr che al rivoche la storie de antighe fradaie dai Alemans dal puest.


text: “Reverendissim, cun cheste si visiLu che vuê la assemblee di popul dal Moviment Civic Culturâl Alpin-Adriatic dal Fogolâr Civic, dade dongje in Place dai Grans a Udin alì che par vieri al jere l’ospedâl storic sociâl di Sante Marie de Misericordie, simbul e braure des tradizions di associazion de int de Capitâl furlane, e à vût destinât cun unanimitât di nomenâlu “Capelan” dal Moviment istès, intindint, te part di fradaie secolâr, la Sô funzion liberâl di servizi rituâl daûr principi de Glesie Catoliche tant che costum complen di valôrs che a marchin dabon lis tradizions di civiltât europeanis dal puest, cuntune vierzidure al mont dal sigûr largje e positive. Te convinzion di podê lâ dilunc a fâ stât de Sô colaborazion profonde sul front morâl e culturâl cu chê di tornâ a implantâ in sens plurâl lis nestris comunitâts, cence fal si mandin, culì, i salûts plui dilets e cordiâi”. Il predi furlan pre Tarcisio Bordignon, plevan preseât de parochie di Sant Piu X a Udin, impegnât, che ben si sa, di agnorum a inviulâ vierziduris ai domandaments de Umanitât mondiâl ma ancje a chei des lidrîs e des problematichis dal teritori, duncje, al à ricevût dal prof. Alberto Travain, dean dal Fogolâr Civic, la nomine, fate de assemblee sociâl ai 27 di Avost 2014, par “capelan” di chê organizazion culturâl di popul cun passe vincj agns su la grope, tal troi di tradizions antighis des associazions in Europe, dai timps des fradaiis religjosis e des corporazions secolârs de Ete di Mieç, di no dismenteâ, par un esempli, lis “nationes” vâl a dî i fogolârs nazionâi e locâi dai students des primis Universitâts dal Continent. Significative la interpretazion dade de funzion vuê di un “capelan” intune socie laiche: “costruts e mots de tradizion cristiane catoliche a son patrimoni antropologjic dal teritori, viert par sei compartît in vie interculturâl di ducj chei che si instalin, cence abadâ a riunde e crodincis” al à declarât il prof. Travain marcant che bisugne fâ in mût che il valôr sociâl di cierts simbui, inlidrisâts te Storie une vore, al puedi condurâ ancje in situazions misclicis o butadis secolârs ben e no mâl.


text:
Cjare letore/Cjâr letôr
Biel al è stât biel, anzit bielon. E a àn fat la lôr figure i nestri amîs dal spetacul, dal sport, de informazion che tal numar passât a àn mostrade la muse par sburtâ l’abonament ae Patrie. No dome la muse ma in chês pocis riis che nus àn scrit al è vignût fur dut il lôr amôr pal Friûl e pal unic gjornâl scrit dut par furlan. La pagjine finâl di cheste iniziative, però, cumò le dedichìn ai vêrs protagoniscj dal gjornâl, lis tantis personis che a dan cuarp ae iniziative: i nestris letôrs. A chei che in sumis, a son la vere fuarce de Patrie: i furlans di ogni dì. Chei che o incrosìn par strade, cuant che o lin a fâ la spese o a bevi un tai.
A chei tancj oms e feminis, zovins e vecjos, di citât o de provincie, che a lavorin o a son in pension, operaris
o contadins, students o professôrs che a van indenant cu la Patrie te sachete.
Al è facil che magari ju vin viodûts par câs o in cualchi riunion, in tren: cuissà. Ma soredut fin cumò no vin mai savût che ancje lôr a leievin la Patrie. Un câs su mil forsit, ma nol impuarte parcè che daûr di ogni musute dissegnade de man di Dree Venier al è platât un furlan o une furlane.
Disìn che chei di chest mês a son une rafigurazion dal nestri popul. Di bande lôr l’invît a stânus dongje
al è ancjemò plui fuart!
Si pues abonâsi ancje midiant bonific: IBAN n. IT32 V063 4063 8801 0000 0001 208, li de Casse di Sparagn dal Friûl-VJ, sede di Glemone (UD). Tes indicazions pal bonific, che si impensi di scrivi la direzion dulà spedî il gjornâl.
CAMPAGNE ABONAMENTS 2015............
Cjare letore/Cjâr letôr


text:
#16 – 04 L’om ostrighe “Per le ostriche l’argomento più interessante deve esser quello che tratta delle insidie del gambero, o del coltello del palombaro che le stacca dallo scoglio.” G. Verga Dì 1. Mauro Tomat e Lupo Zeno Degli Antonini a son de classe, dal ‘52. A son sentâts ducj i doi suntune cjadree blancje intune sale celeste. Odôr [...]
Tag: Borussia Dordul
#17 – Pasche di bondance e ligrie Madalene e veve 8 agns. Madalene e polsave sot di un arbul. Madalene e pisulave sot di un cjariesâr a bocje vierte… Nere çore, brute e spelade svolant di là, ingoloside di chê bocje vierte, e à decidût di scomençâ a fâ sù il nît propit là dentri… La vierte e sburtave e [...]
#11 – Paranoid Alcaloid 1998 Istât. Matine. Lûs mal di cjâf buinore un altri dì come ducj chei altris ma ce dì Madonute benedete Miercus o Joibe?! Il Nokia la svee che no sune parcè dulà isal il telefon a eco par tiere ma cemût par tiere? Par tiere ce strani no lu lassi mai alì che al sei jentrât [...]
#22 – Mascaron angolan 1978. E je cussì fuarte la pôre che mi fâs chel maladet mascaron african inclaudât tal mûr che no rivi nancje a cjalâlu. Alì, picjât tai modons. Di eban neri come l’Infier, daûr di salams e barbonçâi. Une flape lampadine onte e cragnôse e pindule e tacade al fîl come che e fos ancje jê un [...]


text:
A SCUELE DI METEO Scuele Primarie di Atimis – I.C. di Faedis
Il progjet, che al à previodût la osservazion di cualchi aspiet leât a la meteorologjie e al clime, cun particolâr riferiment al andament climatic dal teritori locâl, al è nassût pal desideri di proponi un percors sientific-linguistic-matematic-tecnologjic diviers de lezion tradizionâl. Finalitât dal progjet e je stade chê di creâ laboratoris dulà che i fruts a deventassin protagoniscj e no scoltadôrs passîfs intal “vivi” il lôr ambient.
Il percors, in plui, al è stât progjetât par promovi la educazion bi-plurilengâl e svilupâ il plurilinguisim tant che competence individuâl e un dai valôrs fondamentâi in cjamp educatîf e didatic. Traviers di chest percors si à volût prudelâ, tal contest scolastic, l’ûs e la valorizazion di plui lenghis di insegnament/aprendiment e di comunicazion, coinvolzint i fruts in ativitâts che a integrin la lenghe talian e la lenghe furlane.
In particolâr a son stadis acuisidis/mioradis chestis abilitâts linguistichis comunicativis in lenghe furlane: l’inricjiment dal lessic, la acuisizion di tiermins specifics, la acuisizion di struturis linguistichis specifichis de lenghe furlane.
L’interès al è stât significatîf e costant dilunc di dut il percors didatic, sei pai argoments e pes esperiencis realizadis, sei pe lenghe doprade par veicolâ chês esperiencis. La classe e à partecipât in maniere ative e il nivel di motivazion al è stât alt di bande di ogni frut.
LA MAPE
I MATERIÂI


text: “O sin stâts incolpâts di butâ jù il cuartîr indulà che invezit si sin batûts par passe dîs agns cun chê di cirî di tornâ a tirâlu sù: a àn parfin tacât a cjapâ sù firmis cuintri di nô che chê e je stade une des robis che i àn plui displasût a la nestre deane Francesca De Marco recuie”. Chest an culì il Coordenament Citadin dal Borc de Stazion di Udin, direzût de puartevôs pro tempore siore Laura Paviotti, e il colegât Moviment Civic Culturâl Alpin-Adriatic dal Fogolâr Civic, sot dal prof. Alberto Travain, no fasin fieste ai 21 di Lui pal complean 154.rt de Stazion e dal suburbi storic de ferade di Udin, “ocasion buine e bielzà tradizion par tornâ a tirâ fûr lis lidrîs di un cuartîr simpri di plui dislidrisât “. No fasin fieste par protestâ cuintri di ducj chei che a àn diminuide, degradade, discreditade la vore dal combatîf comitât di borc, in moviment dal 2003 su ducj i fronts pal ben dal cuartîr, de decence a la sigurece, de urbanistiche a la cussience storiche. “Un mût particolâr par ricuardâ la nestre capesse mai dismenteade, muarte cumò in Març, cul marcâ e denunziâ la inazion, la doplece, la malfidence e perfidie incuintradis in tancj agns di impegn e che a àn vût di gracie di cuintrialtâr la stime e dispès la colaborazion di diviersis Istituzions”.


text:
Ai 22 e 23 di Mai, Tenzin Gyatso, Dalai Lama XIV e premi Nobel 1989, al à fat visite in Friûl, a distance di 5 agns de sô ultime volte.
Vie pai incuintris publics e risiervâts, il Dalai Lama al à incuintrât ancje i rapresentants des istituzions. La prime dì al à ricevût ancje une bandiere dal Friûl dal President de Provincie di Udin Pietro Fontanini che al à vude ocasion di declarâ «Rispiet par dutis lis minorancis dal mont», marcant rispiet pai dirits linguistics dai furlans, come par esempli la necessitât di vê il Messâl par furlan e lis trasmissions in lenghe furlane su la emitent di Stât.
«La grande lezion di dignitât dal Dalai Lama e à di coventâ a rinfuarcî in nô furlans il coragjo riafermâ ce che al è za ricognossût su la cjarte, par che nol resti letare muarte» al à ribadît Fontanini.
La seconde dì, in ocasion dal incuintri cui students universitaris, la retore de Universitât di Udin, Cristiana Compagno i à regalât un pâr di scarpets di velût ros. ■
Redazion
L’EDITORIÂL / Elezions: cui che le conte e cui che nol conteWalter Tomada
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste […] lei di plui +
(L)Int Autonomiste / Un popul cence plui vôs in cjapitulDree Valcic
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, […] lei di plui +
Feminis furlanis fuartis / Il percors internazionâl di ricercje di Michela Lupieri, curadore di events e mostris di artservizis di Erika Adami
E à progjetât “Ephemera”, il prin festival di culture imateriâl in Italie, che al va indevant in Setembar “Libars di scugnî lâ” al diseve il poete cjargnel Leo Zanier, e Michela Lupieri si ricognòs ta chês peraulis. «La mê vite e je simpri stade un lâ, tornâ e lâ di gnûf: di cuant che o […] lei di plui +
Furlans fûr dal ordenari / La storie di Piltrude, e di cemût che fasè cambiâ vite ai siei fîs Erfòn, Marc e AntoDiego Navarria
Cussì e fo implantade la Badie di Siest, une des plui innomenadis di chenti Cividât, 1380. Cul peçot imbombît di cere, Marie, zovine novizie tal munistîr di Sante Marie di Val, e free a fuart il marmul sculpît. Al è dut plen di ornaments fats di voluts di plantis, di motîfs vegjetâi e gjeometrics. E […] lei di plui +
Int di Cjargne / Alessandra Primus Referente de Cjargne dai scampanotadôrs furlansMarta Vezzi
Di cuant che e jere frute, Alessandra Primus e à vût simpri la passion pes cjampanis. “Finîti di servî messe, mi gjavavi daurman i vistîts di zagut e o levi sù di corse sul cjampanili. O disubidivi pre Attilio parcè che in chê volte il cjampanili nol jere a norme e al tocjave metii man […] lei di plui +
L’EDITORIÂL / LA PATRIE DAL FRIÛL AL SALON DAL LIBRI DI TURINWalter Tomada
Dai 19 ai 23 di Mai no steit a cirînus, noaltris de “Patrie”: no sarin in Friûl, ma inaltrò.◆ No, no lìn in esili. Pal moment, jessi “furlans che no si rindin” nol è ancjemò une colpe. Salacor lu deventarà, ma pal moment o podin jessi “libars di sielzi” di lâ in “mission”. Une mission […] lei di plui +


text:
“La vore di trascrivi in grafie e furlan standard un test za publicât cuntune sô grafie e intune varietât particolâr e compuarte cualchi pericul. Il pericul di tradî l’intindiment dal autôr di chel test. Tant di plui intun câs dulà che si vûl riprodusi il fevelâ dai furlans dal ‘Friûl imperiâl’, ven a stâi il furlan orientâl, in mût une vore sclet e realistic”
Cussì Donât Toffoli al vierç la sô note a rivuart de trascrizion di cheste racuelte di frasis di afiet che lis maris ur disevin a nassints, cjapadis sù de vive vôs de int, intai prims agns dal Nûfcent, inte zone ator di Cormons e intal Friûl di Jevât.
L’interes di chest libri al è multipliç. Par prin, si capìs, al ven il cuntignût de racuelte, vâl a dî chestis peraulis preseosis che lis maris a savevin meti dongje par trasmeti ai fîs dut il lôr afiet, dute la atenzion pai progrès che a fasevin, di man in man che a rivavin a cognossi il mont, ogni dì une scuvierte gnove. Si cjatin culì dentri des perlis di savietât e di amôr: ogni letôr al pues cjatâ chês che plui i fasin tornâ sù peraulis similis sintudis di sô mari inte prime infanzie e po dismenteadis. Chel lengaç, insumis, che nol è ancjemò lenghe, ma une sorte di mieç di comunicazion che al ven prime de cussience e che al passe dome de mari al frut e che il frut i rispuint cun chei suns inarticolâts che dome une mari e capìs.
E po l’interès al è ancje linguistic, par vie de varietât doprade e des tantis peraulis aromai fûr di usance, se no pierdudis: griute, sgarbinut, lazarene, pacjonit, pupulut, tamanel, trugnâ, sgnargotâ, sgarzelane e v.i. La traduzion taliane e promet ancje cualchi sorprese, come ‘befana’ che e volte il furlan ‘marangule’ o ben ‘donna ava’ pal furlan ‘done ave’, dulà che ‘ave’ al podarès sedi il vêr tiermin furlan pal talianesim ‘none’; o, ancjemò, ‘salsicciotta’ par ‘marcundelute’: la marcundele no je propi une luianie…
E, infin, a son interessants i autôrs di chest librut publicât pe prime volte a Praga intal 1915. Se di Pellis e di Zorzut za o savìn, nol è di pôc cont che cui che al à ordenade la ricercje che e à furnît il materiâl par chest libri al è Luigi Salvatore d’Asburgo Lorena, fi dal ultin granduche di Toscane, Leopoldo II. Nuie di scaturîsi: al jere un geograf e un linguist di valôr ecezionâl. E la sô premesse al libri e je une dimostrazion di competence, cun osservazions validis ancje in dì di vuê. ❚
✒ Laurin Zuan Nardin
SIMPRI BOGNS. Ugo Pellis, Dolfo Zorzut, Il primo friulano. La mari ‘l frut la lingua degli affetti, Udin 2008............
“La vore di trascrivi in grafie e furlan standard un test za publicât cuntune sô grafie e intune varietât particolâr e compuarte cualchi pericul. Il pericul di tradî l’intindiment dal autôr di chel test. Tant di plui intun câs dulà che si vûl riprodusi il fevelâ dai furlans dal ‘Friûl imperiâl’, ven a stâi il furlan orientâl, in mût une vore sclet e realistic”


text:
Metabolisim
Il metabolisim al è il complès des reazions chimichis e fisichis che a sucedin intun organisim o intune sô bande. Chestis trasformazions de materie a son reversibilis e a son leadis a variazions de cundizion energjetiche. Si divît in doi insiemis di procès:
- anabolisim, che al prodûs moleculis complessis tacant di moleculis plui semplicis, utilis pe celule;
- catabolisim, che al compuarte la degradazion di moleculis complessis in moleculis plui semplicis e che al prodûs energjie.
I procès anabolics a son endoergonics e a duncje domandin energjie. Invezit chei catabolics a son esoergonics: la energjie liberade di lôr e ven conservade inte celule (e trasferide in câs aes reazions anabolichis) midiant moleculis carrier cun alte energjie, che tra chês chê plui comune e je dal sigtû l'ATP. Procès metabolics che a contegnin une componente anaboliche e une cataboliche a son dits cualchi volte anfibolics.


text:
Il progjet, che al à previodût la osservazion di cualchi aspiet leât a la meteorologjie e al clime, cun particolâr riferiment al andament climatic dal teritori locâl, al è nassût pal desideri di
Il percors dal ort didatic al è un progjet dinamic che al met adun un laboratori su la educazion ambientâl, su chê alimentâr e sul gust; chest laboratori al à vût la finalitât di vuidâ i arlêfs
Chest progjet al è nassût dentri dal percors di tecnologjie: obietîf finâl al è stât chel di fâ cognossi ai fruts il mecanisim doprât par stampâ e la storie de stampe e chel di realizâ ae fin la
Il percors al partìs dal plasè che a àn i fruts di cognossî carateristichis, compuartaments, guscj dai animai. Ju àn cognossûts intun cjasâl e a podaran incuintrâju ancjemò ator pal mont. I
La sielte dal percors e je nassude de dibisugne di fruts e frutis di sperimentâ lis tecnologjiis; tignût cont de esposizion continue a chescj imprescj, la insegnante e à volût ufrî un svicinament
Il percors proponût chest an si incuadre tal ambit de vite e des oparis poetichis di Pierluigi Cappello, un dai plui grancj esponents de leterature furlane dal dì di vuê. Si trate di un poete une
ll percors al nas de esigjence di fâ cognossi il teritori dulà che si vîf, partint de osservazion des mapis regjonâls dal 1915/18 – 1940/45 – 1963 – e 2017 che a cjapin dentri
Il laboratori pe realizazion dal zûc de tombule in lenghe furlane al à plusût une vore ai fruts des classis cuartis. Cheste ativîtât e à permetût ancje i fruts forescj di aprendi cetantis gnovis
I fruts a àn colaborât tra di lôr te realizazion di diviers esperiments sientifics e produzions artistichis, esprimint lis lôr ideis creativis e origjinâls dopo di vê osservât fenomens


text:
INIZIATIVE DI TELEFRIULI E ACLIF
Di lunis al 26 di Lui al partìs un gnûf TG in lenghe furlane. Ogni dì, dal lunis al vinars su Telefriuli a lis 8.40 sot sere al va in onde “Gnovis”, un notiziari di 4-5 minûts dut in marilenghe cu lis gnovis dal dì.
L’iniziative a je nassude di une colaborazion tra la emitent Telefriuli e la Assemblee di Comunitât Linguistiche Furlane (ACLiF), par dâ un segnâl fuart par la dignitât da la nestre lenghe. ACLiF (cu la fuarce dai passe 130 Comuns che e rapresente) in chescj mês si è metude in moviment e e à cjatât la disponibilitât plene di entusiasim di Telefriuli, che e à metût la sô organizazion e esperience.
Cussì duncje, dopo i notiziaris da la cjarte stampade e da la radio, che za di agns si fasin in gracie di benemerits gjornaliscj e editôrs, cumò il furlan al rive ancje in television, come che za al sucêt su la television publiche pal sloven, pal todesc e pal ladin.
Al è un altri pas impuartant pal ricognossiment concret (e no dome su la cjarte) da la lenghe furlane.


text:
O vevi di fâ un zîr a Udin par uficis. E mancie simpri cualchi cjarte, cualchi certificât, e alore tocje lâ in centri a Udin e cori ator pe citât par cumbinâle. La matine si ciate quasi simpri parcheç in place Prin di Mai, de bande di Madone des Graciis, cussì no si paie, ma bisugne rivâ avonde adore.
Une cjaminade, se al è biel timp, no mi da fastidi. Daspò di vê fat dut, dut câs i telefoni al gno amì che al vîf in centri e, a seconde de ore, o bevarin un cafè o un tai.
Fermi la machine, o smonti, o sieri e mi invii a traviersâ la place. O fâs pôcs pas e il voli mi cole su la grande fontane taronde che e je tal mieç: dentri al è un cun intor i stivâi, cane e mulinel intes mans, che al pescje.
Forsit o stoi falant, al starà netant la vasche.
Mi svicini e o cjali miôr: no, propit al è daûr a pescjâ!
O ziri ator par lâ plui dongje, ancjemò crodint di sbaliâmi, ma no, o ai reson, al pescje a fruste e al è ancje babio di butâ le moscje li che al vûl.
Li dongje, sentât suntune valîs al è un siôr elegant, ben vistût, impermeabil pleât sui zenoi, ombrene, che al cjale ancje lui il pescjadôr.
Mi ven subit di domandâi: “Che al scusi, ma chel li, isal trop ch’al pescje?“
“No sai, mi rispuint, io al è dôs oris che o soi ca, ma lui al iere za ch’al pescjave cuant che o soi rivât“
“Mi pâr che al sedi fûr di gamele, no si pues pescjâ inte vasche dai pes ros di un zardin public” o dîs.
Il siôr elegant mi rispuint: “Sore dut, ancje jo soi pesciadôr, la stagjon no je inmò scomenzade, par la cuâl al è sigûr in multe”
O decît! Voi a clamâ une vuardie!
I dîs al siôr elegant sentât su la valîs: “Che lu tegni di voli che o voi a cirî une vuardie, o torni dal moment”
Lui: “Se al cjate une vuardie che i domandi, par plasê, a ce ore ch’al passe il traghet par San Svualt, che a son dôs oris che o soi sentât achì e ancjemò no ‘nd ai viodût passâ nissun!”
di Pauli Fantini
#949


text:
Il percors al partìs dal plasè che a àn i fruts di cognossî carateristichis, compuartaments, guscj dai animai. Ju àn cognossûts intun cjasâl e a podaran incuintrâju ancjemò ator pal mont. I
In timp di Lead al è stât proponût un video realizât des Mestris che al rapresentave la realizazion di un clap, colorât o cun scrite une peraule o une frase. Chest clap al vignive poiât intun
Chest percors al à volût fâ cognossi ae classe cuarte de Scuele Primarie ‘Fruch’ di Udin autôrs, artiscj dai timps passâts e lis lôr oparis in maniere gustose e divertente. Midiant i
Il progjet “ATOR PAL FRIÛL” al nas dal desideri di promovi e rinfuarcî la union tra il paîs e la comunitât educante li che i frutins a son inserîts, intune otiche di colaborazion, di
Gjal Cristal, Gjaline Cristaline e i lôr amîs a àn puartât i fruts a lis gnocis di Mignulin… ma no dome! Si pues imparâ ancje la matematiche, in gracie di un lôf plen di fam che un a la volte al
Il percors al è stât pensât par un grup di fruts in maiorance forescj o che dut câs no doprin la lenghe furlane difûr de scuele. La leture di Pinocchio dì par dì ju à compagnâts deventant la
La sielte dal percors e je fondade sul interès dai fruts a cognossi materiâi gnûfs e su la lôr curiositât di “viodi ce che al sucet cuant che…”. Cheste motivazion e à dade la
Il percorso vuole portare i bambini alla conoscenza delle caratteristiche stagionali prettamente della primavera, utilizzando liberamente la lingua friulana per esprimersi. L’uso della lingua


text:
Daûr dal DGPR 2016/679 - Regolament UE relatîf a la protezion des personis fisichis sul tratament dai dâts personâi, si informe che il tratament dai dâts personâi inserîts ta chest modul al sarà limitât a chestis finalitâts:
1 - Supuart tecnic e informazions sui prodots e servizis domandâts e/o acuisîts.
2 - Verifiche de sodisfazion dal utent; Domandis dal Utent; Statistichis.
3 - Informazion su nestris iniziativis, servizis e propuestis par pueste, fax o internet.
Par plui informazions visite la sezion su la Informative PrivacyInformativa Privacy


text:
Angstrom
L'angstrom (Å), scrit ancje ångström o ångström, al è une unitât di misure di lungjece. Nol aparten al SI, e al corispuint a 10−10 metris, ch'al ven a jessi 0,1 nanometris.
StorieModifiche
L'angstrom al cjape il non dal fisic svedês Anders Jonas Ångström, un dai prins sienziâts a ocupâsi di spetriscopie.
ÛsModifiche
L'angstrom, al dispiet dal fat che nol è une misure dal SI e che il so ûs al è disconseât, al è doprât da cetancj sienziâts par indicâ lis dimensions di molecolis e atoms, e par indicâ la lungjece dai leams chimics.
In alternative al angstrom, il SI al consee di doprâ il nanometri, 10-9 metris.
SimbulModifiche
Il simbul dal angstrom al è une letare "A" sormontade da un balin (Å). Tai caratars Unicode chest segn si cjate come U+00C5, o da la tastiere ALT+0197


text:
Gustùt e so fradi e restin vuarfins: cussì barbe Ugjèni, un om di gran cûr, ur dâ vulintîr acet te famee: che li a cjase sô, nol è stât neât un sotet a nissun, ni un bocon di pocade. Mighe dibant, si capis: sore cuintri un lavôr, nome pôc. inte stale e tai cjamps, d’invier e d’istât, di mût che in braùre, contents ducj insiemi, si dei une man indulà che al covente, tignintsi ancje in bon.
Ma il lavôr di ogni dì al è un poç cence fonts, dal lusôr di buinore al lâ a mont dal soreli che « si no si cres bintars [1] si ven sù pelandrons, cun voe di fa nuie! » cuant che invezit un om al met pardabon il so estri intal fâ, par mandâle indenant cun dut il so gnerf: imparant a cuistâsi a misdì le mignestre e le sere, diuvueli, polente e lidric.
Gustùt une dì si è pierdût vie pai siums, sintint tra i ramaçs i uciei a zornâ. “jenfri chei sterps, lôr almancul son libars ... – al pense – e ur côr fin daûr, clapadantju di rabie, parcè dute che gjonde i dave un fastidi ! – o soi piês di un uciel…” al diseve fra se. in chê volte no si leve a dutrine a imparâ che il bon Pari al à a cûr ogni fi, par piçul che al sedi, dome a scuele si leve di sudizion: di mestri e di predi (che e jerin studiâts). dal paron e dal siôr (che tignivin in stangje). dal plui grant al plui vecjo, (par fuarce. ancje cence reson ) « … tu tu âs di tasè, che tu sês un snacai … ».
al veve une fote che si dismentee di puartâ l’aghe ai setôrs.
« usgnot cence cene! » i dîs barbe Ugjèni. lui al scjampe tal ort a robâ doi cudumars, cun rabie, zurant: chest istât in chê cjase jo no vuei plui mangjâ. di chê dì indenant al à fat di bessôl, simpri a mut: jentrant a sotet juste nome a durmî. nancje un cic di chei altris: che par vie de strachece, no cjatavin le fate se no chê dal stramaç.
e di li ogni an di avrîl a setembar, al va vie pai cjamps a cirî mangjative cognossint in riviel, ritais e jerbum, imparant di bocjade, ducj chei bogns di crustâ: l’asprin panevin e il dolç des butadets, il mugnestri frutam e dut chel salvadi. gramolant cun plasè e coltant sore nuie: pai cjamps cul soreli e tai sdrups cu le ploie. lui libar, cidin, parmalôs, dulinciôs, cun fan ingrumade e risulte badiâl.
in dut chel slavin di fruts e di grancj nissun plui lu conte che i baste al lavôr fâsi viodi di uce e seguitâ a dâi daûr, di un scûr a chel altri.
°°°
… e cussì a le Vierte o cul zovin di lune, tal vieri in seren o subit dopo i burlaçs, ducj sot a cutin di preiere in pagnut …
dome a un no i covente vê man cule strussie: un mulut tarondin, blanc e ros di miluç. si rondole par cjase, riçot neri e ocjaluts, daûr di chês femines che ordenin in volte les cjamares e chê altre e dan dongje il mangjâ.
lui al è simpri li,
si ancje al à une famee: parcè a barbe Ugjèni i plâs velu par se.
di el fari
#237


text:
Dôs setemanis indaûr il Comitât 482 al à vût un incuintri cul senatôr Fabrizio Morri, de Comission parlamentâr di vigjilance Rai, par fâ il pont su la metude in vore de leç 482/99 inte radiotelevision publiche. Il cuadri che nus à presentât al jere clâr: intal contrat di servizi gnûf si à metût dentri ancje il furlan tra lis lenghis di doprâ inte programazion locâl de RAI, ma la dirigjence de concessionarie no veve ancjemò firmât il contrat. Chel istès, ancje une volte firmât, la partence di une programazion continuative par furlan no sarà automatiche, almancul fintremai che no ven sigurade la cuvierzidure finanziarie. Si va duncje indenant cul violâ la 482/99, o sei la leç che e varès di meti in vore l’articul 6 de Costituzion de Republiche taliane.
Par chest e sune inmò plui vergognose la campagne pal rignuviment dal abonament Rai in onde ta chestis zornadis e che e riclame i 150 agns de proclamazion dal ream de Italie. Une campagne che, cemût che al à scrit il storic de leterature taliane Franco Brevini, e sparnice la idee che la pluralitât linguistiche dentri dal stât talian e je sotculture e che eliminâle e je une opare meretorie.
Ta chest câs sì che la Rai e à tirât dentri il furlan, no par dâi chel che i spiete par leç ma par umiliâlu ancjemò une volte. Par fortune la reazion no si è fate spietâ, sei dentri (un pâr di esemplis chi e chi) che fûr dal Friûl (cjalait chi). Altri che “fratelli d’Italia”, ancjemò une volte la Rai e fâs fîs e fiastris!


text:
#11 – Ce che al reste
Une altre dì che al si alçave cu la domande: Lassarèssial la cjase?
Cheste cjase plene di vôs che a jerin passadis, e di memoriis che a rondolavin dì e gnot par lis stanziis vueidis.
Mûrs, mobilie e imprescj traviersâts di rivocs profonts, cussì profonts che no i permetevin di bandonâle.
Odôrs, cjantons, emozions. Segns di dute une famee che cumò a apartignivin ancje a lui.
Al veve presint il so ricuart plui vieri, cuant che al jere un frutin alçât pai braçs da so pari in cheste midiesime cusine fin ta la altece da la uniche, prime e nude lampadine pendolant dal tet.
Prime al è restât vueit il paîs, daspò lis stradis (cualchidune ancjemò cun smavidis bandierutis restadis de ultime sagre), daspò la cjase.
Un riduç amâr al saltâ fûr.
E je vere, la cjase cumò e podeve ancje jessi un tramai. Za nol veve plui fame che lu visitàs intal fin di setemane. E nancje fîs cun avonde timp. I pôcs amîs vîfs a jerin lontan, in ricovars inte citât, o intal miôr dai câs intun piçul apartament a pocje distance da la famee e dal ospedâl.
A si alçà e cjadree e al cjalà dal barcon viers il curtîl. Di bot e sclop lu cjapà l’odôr di umit. Al calumà il tet alt di breis fraidis. Salacor al dovarès di considerâ la propueste di chê piçule stanzie intal apartament di so fi fin che nol ves cjatât alc di fitâ.
Al si comedà la siarpe e al viodè il so flât condensâsi devant de muse. Al preparà un altri cafè te vecje stue a lens.
Intant che al gustave al puartà la sô voglade tal font, dulà che il vieri cjariesâr si ustinave a florî un altri an. Al jere plen di gotis di rosade che a slusivin al soreli.
Al le fûr di cjase e si sentà tal marcjepît di fase. Il soreli al inluminave la façade smavide. Par un moment la imagjinà slusinte come in tai siei miôr timps.
L’aiar cumò al jere plui clip e cualchi jerbe e molave fûr siei aromis al jevâsi il soreli. Une matine compagne a chês altris, cuant che i siei fîs a partivin a scuele.
Al decidè di jentrâ e scovâ un pôc.
Doman e je domenie, magari cheste volte cualchidun al vignarà.
di ***
#12**


text:
Al è ce pierdisi intun miscliçot di prodots, di colôrs, di figuris e se si scomence a cjalâ ben si pues cuasi sintî i odôrs dal persut di Sant Denêl, de scuete fumade de Val Cjanâl o dai sparcs blancs di Fossalon. Te gnove mape ilustrade cui prodots tipics furlans, volude de Ersa in ocasion di Friuli doc di chest an, al ven fûr dut il bon dal Friûl.
LA IDEE_ Il so ilustradôr Luigino Peressini, che za o cognossìn par altris biei lavôrs di cheste fate (la mape Friûl di Magance, cui personaçs de mitologjie furlane, o la mape dal Friûl 1511, editadis dutis dôs de Serling soc. coop.) si è ispirât prin di dut al “Cibario dal Friûl-VJ. Atlant dai prodots de tradizion”, ancje chest editât de Ersa dulà che si cjatin cetancj plats de cusine furlane, dai monts al mâr. Ma nol è stât dificil cjatâ ispirazion ancje dome lant ator pal Friûl e viodint cemût che in ogni lûc al sedi presint un plat tipic, une specialitât preseade, un vin di ecelence.
L’assessôr regjonâl aes risorsis rurâls, agroalimentârs e forestâls Claudio Violino al à volût cussì prontâ la mape propit in ocasion de fieste plui impuartante dal Friûl, intune vetrine di impat internazionâl par promovi i nestris prodots tipics ancje in gracie di chest lavôr.
UNE GRANDE VARIETÂT_ L’intent iniziâl al jere chel di mostrâ i furlans a taule, daûr a gjoldi des pomis de lôr tiere; cussì e je nassude la idee di rapresentâ il teritori sot di un grant arbul di vît cu la int ator di une taule, come tes fameis di une volte, dulà che ducj noaltris o podìn cjatâsi par gustâ lis nestris specialitâts.
Frico, salam di ocje, formadi Montâs, trute fumade, Peta, gubane, asêt di miluç, mîl di cjastinâr, desinis di goloseçs a son prontâts sui plats dai furlans; il dut al è insuazât ator di grops di ue blancje, simbul dal nestri vin plui cognossût, il Friulano – ma par ducj al è inmò il Tocai –, ma che a son ancje simbul solâr de vite, chê vite rurâl e semplice che di secui e puarte indevant il “tipicamentri furlan”.
Par vê informazions su la mape o vênt une copie si pues contatâ l’Ersa: www.ersa.fvg.it o clamâ il numar 0432 529203.
CULTURE – LA FABRICHE DAI… LIBRIS. Une tiere siore di specialitâts............
Al è ce pierdisi intun miscliçot di prodots, di colôrs, di figuris e se si scomence a cjalâ ben si pues cuasi sintî i odôrs dal persut di Sant Denêl, de scuete fumade de Val Cjanâl o dai sparcs blancs di Fossalon. Te gnove mape ilustrade cui prodots tipics furlans, volude de Ersa in ocasion di Friuli doc di chest an, al ven fûr dut il bon dal Friûl.